Lifan-Z/Chinese-poetries-txt huggingface dataset:
江山带郭数家村，穷僻谁敲月下门。谢绝往来缘事尽，争论胜负为棋喧。爱闲宁有万金产，投老当夸两足尊。不惜梅花三寸雪，并令回施给孤园。
郡如斗大亦何堪，耕雨锄烟亦饱谙。共话桑麻真有味，久抛蓑笠得无惭。野田春水自深浅，晴日鸟声时两三。安得一牛横短笛，南山之北北山南。
归欤我亦耦耕人，麦陇桑畦意自亲。才出郭收连日雨，已拼花负一年春。农安用劝村村急，文不须工字字真。自是非材头白尽，不缘方寸在吾民。
共携社瓮上春台，踏破缘云一径苔。岁月略如飞鸟过，宾朋不为看花来。霜前老翠依然在，眼底凡红不用开。未害悭风相料理，放迟归与月徘徊。
便觉寻春负一筹，老怀无复少年游。茶桑天似鹅黄酒，杨柳花飞狐白裘。试问独醒观众醉，何如一笑失千忧。不知多少人间事，付与溪声自在流。
市桥晴柳拂朱旗，天际九华劳梦思。㶉𫛶滩深犹昨日，鸬鹚杓醉复何时。微官梅隠亦风度，寒食梨花更别离。蚤晚暮云春树底，烹鱼倘有入京诗。
一见臞仙眼为清，寒温未了与谈经。有书欲问文中子，无策重窥傅说星。马瘦不妨吟下泽，鹤归宁复唳华亭。独于知己难忘在，投老残编傥乞灵。
老天自不负吾君，谁向灵均三沐熏。鹤立待收连夜雨，龙归看带入山云。摩挲一饱岂易得，愁叹多年不忍闻。亦欲买牛横短笛，华山一半倘容分。
太平只是丰年做，山雨不休公出游。卷野晴云堆作堵，翻匙香雪滑如流。人行黄犊夕阳外，诗在丹枫古渡头。老我无田归自种，可怜鹤怨贾胡留。
曾几何时屡乞晴，炉烟未断已收声。天于老子亦多可，国有丰年方太平。风土不堪人佩犊，月明无复夜啼鼪。及今便可归田去，牛背斜阳一笛横。
面骨岩棱不入流，放归何止四宜休。束书自可供儿读，斗酒聊须与妇谋。旧藁如山应有误，老夫于世本无求。一犂春雨平生事，莫与诸公作话头。
百不如人且罢休，又携书册上孤舟。归欤雅有一黄犊，愧甚向来双白鸥。但得浊醪供燕社，不妨明月老菟裘。研冰自补山人处，莫为区区费庙筹。
日日言归始得归，归欤好在旧牛衣。青山未害欠诗屋，白鸟倘能看钓矶。欲问古人今在否，不知吾道是耶非。里中父老如相过，应叹艰难带解围。
野性惟便水竹居，老来自觉转迂疏。图书四壁饭不足，烟雨一犂春有余。纸上古人俱已矣，山中今我定何如。春风独立鸟声碎，不是言诗亦起予。
村坞花飞片片红，横遭涩雨又悭风。无何春事三分过，不肯游人一笑同。穷胜园林惟我辈，傥来轩冕付诸公。烟云两屐亦堪醉，莫问圣贤时一中。
一番雨过长莓苔，乘兴登临倦眼开。花落无声春取去，社寒有信燕将来。人间事已不啻足，海上翁今莫见猜。负郭曾微耕雨处，自题诗句觅桤栽。
物华无处不东风，只恐东风笑此翁。双鬓不随春草绿，一尊聊借老颜红。棋声未急雨声急，眼力无穷脚力穷。穿径本为行散计，却将篮笋上空蒙。
一壑风衰二十秋，俛行诘曲翳松楸。冢前无路草欲没，泉下有知山亦愁。翁仲不言关气运，衣冠如在想神游。何年夹道虬龙侣，泪湿春泥儿白头。
野烧初肥紫玉圆，枯松瀑布煮春烟。偃徐妙处元无骨，钩弋生来已作拳。蚤韭不甘同臭味，秋莼虽滑带腥涎。食经岂为儿曹设，弱脚寒中愁未然。
半篙新绿落寒沙，芳草王孙自物华。春事已随蝴蝶梦，人情犹有杜鹃花。百年易尽一弹指，两曜不停双转车。手种寸苗今老大，满山鳞甲动龙蛇。
从来绝技似屠龙，莫倚神奇阿堵中。但得直声如汲黯，尽渠曲学付孙洪。草堂自作冥鸿计，药市宁收汗马功。古井无波门巷静，再三不用起雷风。
琉璃蒸乳压㹠膏，未抵斋厨格调高。脱粟饭香供野苋，荷锄人饱撚霜毛。断无文伯可相累，比似何曾无大毫。见说能医射工毒，人间此物政骚骚。
区中何日了尘缘，落草牛须蓦鼻穿。干没一生空岁月，见成三迳老风烟。山林有味从今我，钟鼎无心付老天。田彼南山多种豆，不愁饥火苦相煎。
田家望麦在须臾，何啻中流济一壶。黑雨漫天殊未已，黄云委地不堪扶。禽声快活真成误，鸠妇流离空自呼。亦笑此翁长负腹，又寻杞菊诳斋盂。
痴书到底成何事，只有穷愁上鬓丝。铸错空糜六州铁，补鞋不似两钱锥。谁欤莫逆溪山我，幸甚无能诗酒棋。依旧挂书牛角去，笑渠到底是书痴。
家在屏山东复东，高轩肯过白云中。石桥自是神仙处，竹屋相传工律工。日暮春江愁李白，山寒秋菊老龟蒙。时平莫袖挥毫手，此论于予却未公。
君家自有神奇在，底用浓熏到马班。黄石一编灯火外，紫芒双剑斗牛间。谁能莫府初开印，闻有诗人便入山。雨过勘厅春草绿，与吾意思政相关。
西崦东冈取次行，倚松小立又诗成。山风溪月宝无价，牧笛樵歌画有声。半顷莱田供伏腊，一间茅屋老升平。未知沮溺今何似，却怕诸生问姓名。
本自沧浪一钓竿，秋风还我旧沙滩。未论袁圣宜休去，只作刘蕡不第看。书授我犹惭取履，位因人莫便弹冠。不然林下何曾见，灵澈能拈作笑端。
无复花生拙笔头，一生长负剡藤羞。过门尽是陈惊坐，得句今谁赵倚楼。社友书来烦寄语，山翁鬓已不禁秋。老干仙去吾宗冷，有继华星一字不。
不妨主掌旧林泉，山泽癯儒半列仙。判月可无方寸印，勘书犹有一朝权。陶人解作虫鱼篆，道号宁须金石镌。约束风烟听驱使，吾家季子似差贤。
才能诗便不能闲，与客提壶且看山。紫翠夕阳烟漠漠，绿阴深树鸟关关。酒杯不负林泉约，春事已非桃李颜。我醉欲眠君莫去，竹间自有月三间。
闲身久矣属烟波，时事谁传到钓蓑。无一可忻真老矣，有三太息奈渠何。君为尧舜宁非幸，人在羲皇不啻过。击壤共歌年谷熟，此生帝力已居多。
新绿丛丛手自培，东篱准拟白衣来。荷锄政欠半畦雨，抱瓮空遗满迳苔。说与园丁重九近，毋烦老子再三催。径须寻觅谁家有，带土移将一两栽。
香到人间香更幽，月明风露正飕飕。天开金粟如来藏，人立广寒宫殿秋。几许多清冰脑片，一些来大雪花头。此生若并凡红紫，安得奇芬死不休。
叶叶寒清粟粟黄，何年月斧落吴刚。秋风误到人间世，幽壑难藏天上香。渺立尘氛群玉府，独餐沆瀣碧云乡。生来不并凡红紫，合在蟾蜍砚滴旁。
羽觞和月嚼冰黄，自笑诗肠老更刚。四出雪花些小大，五千书传一齐香。君从底处移仙籍，日饮无何作醉乡。风露清寒付谁可，携归天禄校偏旁。
短簟相携入薜萝，且容眠石略婆娑。未曾八月暑如此，何处中秋天最多。一壑风烟贫受用，百年时序老消磨。夕阳篱落谁横笛，似识山樵扣角歌。
妖蟆不为中秋地，老兔先奔昨夜寒。世事相违剧晴雨，人生何苦许悲欢。云窗自照青藜杖，月户重修白玉盘。坐想西风万袍鹄，政飞健笔写琅玕。
缭碧萦青一迳深，倦随扶老上遥岑。耕云自识本来面，曝日谁知见在心。浮世事如风雨过，贵人头亦雪霜侵。草庵虽窄乾坤阔，野鹤孤云不可寻。
十亩荒园𣃁野烟，蔬畦麦陇带平田。相忘鱼鸟无余地，自信貂蝉有老天。静处亦忙诗意思，贫中之乐酒因缘。梅花不隔前村路，只在霜桥雪屋边。
三花五蘂把春来，缟袂谁将玉尺裁。世外风烟甘寂寞，胸中冰雪自崔嵬。提壶东阁诗仍在，检点南枝暖独回。已办藤溪泻寒月，三花五蘂把春来。
舍盖中堂肯治齐，山川人物凤师师。拔鲸牙一添宾贡，歌鹿鸣三乐圣时。郡有龚黄金玉汝，君为尧舜蓼萧斯。老农扣角风烟外，但播中和乐职诗。
酒醒开门雪满山，径穿疏竹上危栏。溪山与我俱成画，草树惟梅大耐寒。留伴夜深银凿落，莫缘春近玉阑珊。老枝擎重供诗嚼，一洗相如渴肺肝。
平时浪说笔如杠，谁不玉堂云雾窗。采石月明才夜讲，武昌鱼美又春江。洲横鹦鹉天为限，灶列貔貅阵未降。重国西门烦老檄，秋风莫倚暗埋桩。
北阙南门各路头，不才多病两相投。无钱使鬼贫何害，有句惊人死亦休。春意不关花代谢，吾生聊与世沈浮。挼挲双手烟岚湿，笑向前坡饱饭牛。
舴艋舟轻暖欲酣，鸬鹚杓重老何堪。风霜两鬓五十五，杨柳几番三月三。禊帖又逢今癸丑，兰亭仍是旧东南。死生政亦寻常事，却笑诸贤苦未谙。
鹤形炼得不胜癯，樵笛渔竿只自娱。人倚草亭今夜月，天开山市晚晴图。片云留住吾焉往，斗酒能携谁与俱。三十年前头已雪，久知公道世间无。
著书无复可藏山，朽骨何堪定眼观。从左右旋天倚盖，哉生死魄月循环。虚空身亦为吾患，见在心谁乞汝安。试问春风旧踪迹，不知天上与人间。
场屋华然采选图，采来喝雉偶成卢。敢同君子名吾里，不料公卿出此涂。华表自旌新进士，废人并起躄浮屠。少年三五时堪笑，差觉今吾非故吾。
旋墐山寮准备冬，石炉松火尽从容。功名那及生前酒，机会多如饭后钟。谁寄一诗同保社，自将千竹比侯封。客来欲觅秋崖去，知在白云何处峰。
看书之眼看山脚，二事俱妨可奈渠。药自不能专忌蟹，酒吾甚爱未浮蛆。处人间世每如此，微造物游谁与居。衰病老来常态耳，莫教左右手孤予。
把住秋云绕菊篱，野情未觉老垂垂。古今不遇岂惟我，风雨相过莫问谁。未郭索前空有酒，自陶潜后久无诗。底须计较明年健，只么悠然自一奇。
雪后山斋鹤睡残，登临等得藓泥干。毋多酌酒亦成醉，尽足看梅不道寒。篱落十分春意思，人家一色玉栏干。小诗未足冰生砚，洗尽人间渴肺肝。
野人暖入狼头帽，雪后寒生鹤膝枝。杖屦与峰回路转，溪山又物换星移。酒能作祟可忘酒，诗不穷人未是诗。笔走秋蛇情烂熳，谁知方寸太平时。
老夫茅屋住冰壶，山市人家亦画图。世界空花春势力，神仙干汞水工夫。诗情浩浩迷高厚，元气茫茫混有无。一夜东风天万里，并归石铫小砖炉。
自领苍头挈短壶，兴成何必剡溪图。有难为者梅兄弟，岂易卑哉竹丈夫。宾从野情纷烂熳，山川云气上虚无。相随石鼎清如水，底用侯家暖玉炉。
一庵深掩两三峰，白发从渠自不公。但有孙同开口笑，纵无檄亦愈头风。鸢肩火色非吾事，牛背烟霏在眼中。要识之无堪底用，归锄荷月且扶翁。
病眸未老已昏眵，近废秋堂几卷书。世事难看宁闭却，人生自扰正纷如。棋声久避灯前雨，菜本犹堪月下锄。面壁且容趺足坐，此心雅与俗人疏。
自脱羸骖野水滨，隔桥孤倚欲迎人。经年不睹雪霜面，一夜顿回天地春。姑射仙犹疑昨梦，首阳人恐是前身。岁寒莫问香何晚，毕竟凡花落后尘。
生涯未办阔疏酒，书册相携检点梅。过眼事真如堕甑，向人口合且衔枚。昨窥古镜十分瘦，病起晴窗一砚埃。举世好竽吾好瑟，故人犹索写诗来。
买书终欲寄幽村，槿树篱遮水际门。满听秋声移竹母，径眠明月枕桐孙。诸公未逸市朝累，六籍坐为场屋昏。有客不来吾亦病，欲推此语与谁论。
灞桥曾系雪中鞍，本自无愁可得宽。山雨吹灯留客醉，官梅隔屋挟诗寒。月明乌鹊占佳晤，莼老鲈鱼梦故关。住近短墙通草径，却须时一过方干。
已是年时欲雪天，谁回冷落作芳妍。极知品在群葩上，忽与梅争一著先。颜色依然香墨重，花头不减暮春圆。人言桃李多如此，有底能移造化权。
江皋误洗荷锄手，滴尽沧浪书满家。第一讳穷人谬甚，再三称好子虚耶。霜眠茅屋可无酒，春到梅梢怕有花。烦见歙州梁别驾，为言诗骨雪槎牙。
一年秋是桂花开，谁道今年负酒杯。造物小儿真恶剧，痴顽老子久摧颓。清风明月不常有，溪友山翁试与来。夜寂尚怜诗骨在，时能引手作敲推。
尺雪专为我辈寒，故人亦肯记袁安。麒麟红作千金直，鹦鹉绿随双玉干。贷米不烦临古帖，敲门未敢兀吟鞍。明朝第一番花信，也办琼丝翠缕盘。
才有佳山便歇程，岛烟汀雨正关情。世于吾道亦聊尔，我与梅花各瘦生。无处不曾供夜话，有田谁肯废春耕。年华俱在客中过，只为天公乞一晴。
年华三百六十日，尘劳八万四千门。高眠茅屋人亦老，相对梅花灯欲昏。静中颇窥造物意，极处是为天地根。生菜春盘一杯酒，明朝花柳又村村。
挑尽寒灯岁又残，一年弹指几悲欢。人情何啻吴江冷，世路从来蜀道难。春酒正须今夕共，梅花并作百年看。团栾但得吾亲健，未办生涯意自宽。
海棠过了只垂杨，合与良辰卜醉乡。定胜永和三月禊，并游社谢两流觞。定州刻石犹真赝，晋代衣冠今在亡。陶写岂无丝竹在，不酬酒渴与诗狂。
检校平生瓜芋区，锄云荷月尽堪娱。山中鹤帐依然在，天下鱼羹何处无。古藓苍厓松老大，夕阳黄犊草荒芜。纵无田亦归来是，说与秋风不为鲈。
老我菟裘月一间，仰眠黄犊看青山。有诗倚竹猿猱迳，无梦排云虎豹关。城郭是非溪隔断，风烟灭没笔追还。底须一局销长日，并不能棋方是闲。
不论山北与山南，是处移将竹两三。亦爱村深工部屋，尚嫌门对相公潭。夕阳归鸟占花坞，山雨饭牛规草庵。口挂壁从生白醭，是中除酒百无堪。
渔村留得旧蓑衣，鹭侣鸥朋共断矶。衰发三千余丈白，倦游五十二年非。清风明月天四壁，老木苍藤草半扉。寂寞相从交有道，骊驹未可遽言归。
一枕羲皇失午熇，久知吾道定寥寥。客来且拨浮蛆瓮，事过真成覆鹿蕉。野性从来便水石，此生自合老渔樵。移床更入深云处，厥木惟乔厥草夭。
十亩山园赋遂初，左花右竹了无余。择阴老我自麋鹿，甘带何人不蝍蛆。佛社独容陶令醉，帝城难作子公书。行山且不携诗卷，只许鸱夷载后车。
白菰紫芰更红蕖，不枉平生水竹居。醉眼岂知吾是我，机心亦笑子非鱼。无能涉世何妨睡，有道登山只是徐。六月好风清樾底，付渠天地一蘧蒢。
烟藤云木卷苍虬，更放琅玕出一头。山下人家方酷暑，此中棋局自惊秋。图书如昨不堪煮，风月无多谁与酬。怪得纵横苏季子，岁寒也忆旧貂裘。
诗穷不易办亭材，只恁荒寒处处苔。种秫便当终老去，爱花能有几人来。生前尽足竹三迳，身外无穷水一杯。未必诸贤知此意，柴门虽设不曾开。
西雝夜直秋风底，断是龙涎不敢香。月府肯分金粟粟，书床相对玉琅琅。人间富贵梦不到，世外高寒味尽长。亦笑柴桑千载士，同时祇识菊花黄。
孤云落日倚西风，历历兴亡望眼中。山入六朝青未了，江浮五马恨无穷。客愁已付葡萄绿，迳雨空余玛瑙红。我亦欲谈当世事，无人唤醒紫髯翁。
白发久孤鹦鹉杯，碧梧自老凤凰台。管夷吾亦仅知许，李谪仙今安在哉。城郭是非秋雨外，江山形胜暮潮来。小留只等中秋月，且放青冥万里开。
荻花芦叶老风烟，独上秋城思渺然。白鹭不知如许事，赤乌又复几何年。六朝往事秦淮水，一笛晚风江浦船。我辈人今竟谁是，只堪渔艇夕阳边。
江分晓色洗征衣，吾道非邪傥是欤。与世无缘伤骨鲠，归田有日放眉舒。虎头食肉亦安用，牛背看山却自如。留得荷锄双手在，尽堪老瓦一轩渠。
红旗破贼本非才，白首为郎更此来。群玉府应羞哙伍，碧油幢误筑燕台。江行莫等蛟鼍怒，雨歇能令鸥鹭猜。三迳未荒归路好，秋风篱落菊花开。
涉世曾经几折肱，径须归卧北村灯。往来屑屑无家燕，去住匆匆旦过僧。浦淑舟寒秋婉娩，江湖人老雪鬅鬙。草堂便在山深处，无复莼鲈累季鹰。
书册元非幕府才，江山牵率老夫来。略分秋色归吟卷，又误春蓑下钓台。有意及时常𫐘轲，无心于物莫惊猜。幽居亦有穷生活，麦陇蔬畦手自开。
久矣寒窗美曲肱，绝交书到短檠灯。向来问舍渔樵侣，肯作归田粥饭僧。耕罢夕阳牛觳觫，睡残明月鹤鬅鬙。年来老懒略相似，见兔何能便放鹰。
吴宫晋苑半桑麻，路入长干野草花。秋晚夕阳空巷陌，蓄时燕子几人家。不携妓与东山醉，曾赌碁输别墅哗。已近重阳风雨少，菊花篱落酒旗斜。
旧家门巷绿岧嶤，尚忆狨鞯马意骄。金凿落浮朱雀浦，玉丁东上紫宸朝。燕随往事秋萧瑟，雁带夕阳江泬寥。九日黄华晴亦好，底须风雨又潇潇。
老笔盘空墨未干，最佳处与着危栏。江山分与诸贤管，风雨专为九日寒。白发自惊秋节序，黄花曾识晋衣冠。未须计较明年健，别做茱萸一等看。
亭皋渺渺叶声干，更与西风一倚栏。鹦鹉杯深遗恨在，麒麟冢没莫烟寒。山如有约欲排闼，诗不中书屡免冠。采菊东篱偶然耳，有人传作画图看。
过江诸老尽风流，煞有佳娱竟未酬。杯滑酿成千古恨，角寒吹老一城秋。蟹初上簖诗仍隽，燕已还家客自愁。渔父不知兴废事，月明多在荻花洲。
造物无何亦小儿，一生心事只山知。江湖晚岁勤行李，风雨重阳倒接䍠。砚老自研明月露，蟹香新在菊花时。与君共住维摩室，何日重携鹤膝枝。
白鸥盟在且归休，吾道非邪自白鸥。识字不供余子笑，能诗赢得一生愁。寒花已共岁年晚，薄酒难禁烟雨秋。郭索解围功独隽，中书君拟内黄侯。
长松落落雪霜姿，欲往从之我所思。剥啄始知摩诘病，推敲谁话贾僧诗。可羞吾事蚊䖟等，坐失先生鸡黍期。细雨断云秋晚路，此情犹有菊花知。
一湖寒渌记传杯，三见孤山雪底梅。脱我素冠惟骨在，听君清话得眉开。底须政事喧京辇，例合诗人管钓台。债县近来那可向，江山虽美盍归来。
半生湖海老元龙，不肯函书问子公。蓬鬓此来真潦倒，荷衣久已倦迎逢。春风期集几年梦，夜醉比邻一笑同。已洗从前筝笛耳，岂堪奉缶杂倕钟。
鬼自揶揄刘伯龙，文穷断不怨天公。诸侯王表今安用，中圣贤人时一逢。凡事无心从我拙，独诗有癖与君同。檐花细雨从容夜，待发华鲸铿巨钟。
左手持螯欠酒杯，枉烹郭索亦冤哉。老饕借尔为诗地，多病凭谁作睡媒。归钓兴随春浩荡，独醒人与月徘徊。渊明未必穷于我，薄有公田办秫材。
自摘黄花插满头，谁怜白发不禁秋。同年肯过卢仝屋，九日共登王粲楼。天气政为吾辈设，酒香莫对俗人𥬠。渠侬尽把茱萸看，更与渊明风马牛。
藓石阑干一欠伸，垂杨无力不禁颦。清明此去几何日，燕子未来谁可人。病起不知双鬓雪，雨中老却一分春。西山云卧蕨拳紫，待约溪翁饱食新。
谁肯低头老孟郊，譬之草木等荃茅。倚松人好传闻久，采蕨山深梦寐劳。飞兔妙摛青玉案，胎仙重脱紫云胞。小奚容入江西社，四海眼空毋甚高。
两山壁立束微行，石齿参差半已倾。莫等危时扶使稳，但逢险处放教平。一毫以上诸人力，半月之间乐事成。安得坦夷三万里，家家门外是鹏程。
题诗藓壁墨花新，俛仰之间迹已陈。检点不同今老大，受持只是旧清贫。蓬蔂笠渍班班雨，荷叶衫枯䔩䔩尘。枉废春锄成底事，重来惭见耦耕人。
生计萧条老杜陵，秋风检校又东屯。碧云句好山围屋，黄叶村深僧扣门。雨滑且留煨芋栗，夜长聊欲话田园。掉歌笑指风僧耳，已喜闻思断一根。
竹泉重理旧潺湲，能费亭前玉几竿。云卧半檐晴亦雨，雪飞六月午犹寒。野人久有烟霞癖，官屋何如天地宽。白傅极知儿戏耳，一生水石作奇观。
久住西湖梦亦佳，鹭朋鸥侣自烟沙。江行枫叶几何里，春到梅梢次第花。尽有好山容对榻，却因吾子转思家。青灯书册夜深雨，莫为乘鸾学画鸦。
鸥未寒盟傥可寻，归与雅不负登临。江南山作故人面，云北雁知游子心。淮海三年双鬓短，乾坤万里一杯深。秋风正惬莼羹腹，松菊犹存月满林。
貂敝那禁塞上寒，所成何事许悲酸。雪深茅屋归巢冷，月老芦洲雁影单。官薄偶书三考满，客怀已受一分宽。秋帆但趁好风便，酒在不愁行路难。
烟波画出暮江天，着我芦花明月船。官满只称前进士，路贫休问小行年。一归已后陶元亮，众论宁无班孟坚。不负登临重九约，过江犹及菊花前。
二月江南柳正花，扶携贫病又天涯。愁予夜雨莼鲈梦，老却春山笋蕨芽。太白有芒兵未歇，杀青无补事堪嗟。书生迂阔多如此，不为吟诗两鬓华。
相逢僧话了幽寻，不负沧浪一访临。对菊莫谈当世事，品茶犹识古人心。白云共住山前后，黄叶自知秋浅深。龙卧苍髯曾有约，雁回分月供丛林。
重阳却喜无风雨，野菊迎人亦自花。年去年来秋又老，江南江北鬓将华。离骚如此那无酒，羁旅虽谙不似家。但得东篱堪种菊，尽容吾子岸乌纱。
春不多寒风已柔，数君到日正红稠。庵藏澹叟诗成集，山护醉翁书满楼。岸柳欲眠维鹢首，幕莲俱起看鳌头。无忘晓殿三千字，一洗公孙富贵羞。
持家不废夜窗书，未了功名志竟违。是处青山曾对饮，祇今白羽为谁挥。杨花乱落春无极，燕子重来人已非。手𣃁苍烟营葬地，可堪晴树转斜晖。
寒入吟肩兀蹇鞍，灞桥风雪几跻攀。诸贤有意起更化，老我无能悔出山。谈到时文真破碎，情知吾道转间关。武元衡事传闻否，倦翼孤飞正欲还。
蟹之风月元无价，只卖百钱那是钱。醉堕多生贪爱业，贫随现在喜欢缘。以名怒尔吾何敢，谓腹负予谁不然。新与客尝秋已老，岂堪持到菊花前。
此行许老亦津津，连夜催将雪树春。溪隔更无尘土事，山矜便识谪仙人。云依栏过香仍湿，墨带冰磨句转新。丘壑自容吾入社，不论五马两朱轮。
我辈从来不入时，知心粗有砚相随。肯分雪屋十年梦，写作秋山一段奇。帘静堂深无比客，岁寒亭老有先师。梧桐带晚西风起，笑拂床头铁蒺藜。
相逢倾盖几何时，世俗于君亦诡随。但觉文名惊朽钝，径令诗腹化神奇。别来已赋三秋句，久欲尊为一字师。洗耳正须过习簿，强于太乙夜烧藜。
十载春泥溅客衣，江湖半已入吾诗。事今岂得文章力，心亦难求世俗知。山意向人如有语，鸥盟于我合归谁。月明昨夜欺寒梦，未了西斋竹外棋。
摩挲老砚欲生衣，煞欠梅花别后诗。明月夜怜无客共，故人心岂不吾知。相看白眼了无忤，除却青山更有谁。但得秫田供醉梦，世情付与烂柯棋。
一痴便了公家事，尽可与诗宽作程。书册不嫌官屋冷，香匜相对歙溪晴。熟知白鹭难为伴，烦见青山且寄声。此别不过旬日耳，又携孤啸上江城。
一盂之饭一盘蔬，底用横身犯毁誉。与世无缘空落落，登山有道但徐徐。体中不快惟读易，老去更贫常典书。四海谁知今夜月，梅花飘雪缟吾庐。
山畦夜雨入春蔬，此手犹存足自誉。甚爱踏青人已至，未能浮白子姑徐。有山拄颊宁须笏，无策资身不为书。莫向夕阳多感慨，百年长短一蘧庐。
钓寂耕闲老病身，何堪附翼与攀鳞。山中是处有诗思，天上自来无故人。岁事共知双鬓雪，梅花又过一年春。晴妍已有溪村兴，牛下柴车或可巾。
坎止流行一任他，年华其奈老夫何。贫知醉有回天日，早得闲为却日戈。野烧青归烟髣髴，溪痕晴涨雪坡陀。屠苏只对梅花饮，茅屋竹篱春意多。
那得工夫作往还，一犂取日破荒湾。春今又绿山中草，酒不能朱镜里颜。六十只余三岁在，百年亦是霎时间。村村雨色冥蒙外，已觉天公露一斑。
云泥隔断拜年人，天自怜予老病身。荠菜共挑元日雨，梅花未放去年春。风烟不尽惟吾老，造化无他只此仁。小试园林栽接手，山中亦是一洪钧。
初信东风入彩幡，自挑雪荠饤春盘。土牛又送一年老，野鹤不知三迳寒。筋力尚堪耕绿野，鬓毛并欲挂黄冠。无人共跨南山犊，便作寻花问柳看。
诗傥穷人莫送穷，但穷诗亦不须工。银幡雪柳人何似，翠缕琼丝菜则同。百事到头惟早白，一年弹指又春红。渔溪亦喜溪冰冸，新绿生肥撼钓筒。
入冬妍暖几兼旬，明日银幡岁又新。绝意六花无复腊，等闲一尺不胜春。老天咳唾何难事，瘦地耕鉏亦幸民。径就梅梢嚼清冷，相如渴肺久生尘。
历眼看看剩浃旬，山河大地一齐新。不成过腊都无雪，只隔明朝便是春。夜半有谁过剡曲，年丰无处不尧民。草亭只在梅花外，知与人间隔几尘。
花柳胚胎午夜风，一尊聊与破红封。醉余安用淄渑口，妙处元无泾渭胸。纸帐不知寒浩荡，银幡自爱雪髼松。小楼认得春来处，晴霭苍茫南北峰。
柳思花情晓夜春，空山烟水亦精神。闲中富贵阳和月，静处乾坤自在身。久悟前三吾是客，又经上七日为人。一蓑耕绿山南北，有赋何烦问大钧。
赖有空山著此翁，不然高论与谁同。百年会尽玄尚白，一气不停春又红。诗卷每随烟水外，鸟声多在夕阳中。年丰已卜晴人日，亦是平生𤱶亩忠。
江湖老我百无堪，懒过䌷书太史谈。雨脚又连人日暗，酒肠那似少年酣。一生出处龟藏六，万事乘除狙赋三。且试半篙春水绿，南山之北北山南。
茅屋相看冷似冰，蒲团孤坐澹于僧。数行老墨闲居赋，一炷寒灯耐久朋。时异不供三太息，吾衰何啻百无能。后山亦有梅花月，不复年时兴可乘。
山蹊一色轻明玉，遮尽青青印屐苔。元夕不知今日是，春愁政用此时来。年华鼎鼎双蓬鬓，身世悠悠一酒杯。好事断无人问字，竹门隔坞不须开。
后门穿过荷葭坞，春草池塘一迳苔。尽废秫田妨醉去，旋苫山馆号归来。知无骨相取金印，莫与春秋著玉杯。自有梅花可人意，南枝开了北枝开。
愁霖半月办此雪，元夕山城特地寒。顿有园林春富贵，略无灯火夜阑珊。年饥那得花成市，天巧聊将玉作栏。百紫千红生意动，不知后土几时干。
雪林篱落行清晓，毕竟山人太耐寒。酒圣坐来春泛泛，梅仙飞去玉珊珊。草塘唤就荷葭坞，竹径生成花药栏。诗敌只愁成小怯，迩来自觉笔头干。
夜闻一霎两霎雨，春著村南村北花。紫绵扑扑海棠藟，翠毯茸茸沙蒋芽。游芳要非老者事，幽意自属山人家。东风莫漫尽桃李，留与绕屋深桑麻。
蛰龙怒欲起春霆，并挟髯虬上杳冥。老色干云鳞甲动，苍皮粘雹爪痕腥。物方神变谁能测，山不高深亦有灵。谁与护持诗墨在，略无风雨损吾亭。
茅斋坚坐日日雨，竹杖长闲处处苔。半面不曾梅别去，四愁无奈草生来。好山能费几两屐，胜日须倾三百杯。说与海棠毋造次，不论蚤晚待晴开。
山蛰惊尘已发声，移花移竹正忙生。相成老子一春事，只费天公几日晴。何以消忧惟酒可，无能为役以诗鸣。身其隠矣名安用，寄语诸贤月旦评。
巧语如簧不待频，东皇已为转洪钧。五更风雨知巢冷，几处宫商隔坞春。时说一篇新陆贾，横连六国旧苏秦。恃吾舌在吾何患，从古不无渠辈人。
已料天公作好晴，近山初试一筇轻。溪平染就縠纹绉，雨急眠惊瀑布声。醉里梨花俱瘦尽，梦中池草太愁生。未知谁是文昌段，看得春风亦世情。
山家凫鹜散平田，沙路云深屐屡穿。半醉半醒寒食酒，欲晴欲雨杏花天。春能酝藉如相识，柳自风流未肯眠。野老不知诗思好，但言啼鸟亦欣然。
僧不须敲饭后钟，自携茶去借松风。斩新山色佛头绿，依旧桃花人面红。春瓮贮冰摇玉螘，夜堂烘蜡缀钗虫。山灵共欲留人住，新月隔溪烟雾蒙。
未到山阴兴已阑，相传道路正间关。故人坐隔月千里，老宿肯分云半间。有客谁家无白酒，能诗何处不青山。一声啼鸟长廊静，花落花开春自闲。
池塘燕子旧人家，杨柳春寒一迳斜。夜读自生书带草，朝饥曾对米囊花。侯谁在矣山如昨，今我来思鬓已华。舍馆不知何日定，竹舆鸣雨又咿哑。
桃花红雨柳花绵，风物愁予重惘然。满目江山分楚越，旧游池馆锁尘烟。朝云漠漠今安在，夜月荒荒空自圆。只有雪衣孤鹤在，竹间曾共耸吟肩。
土润如酥麦已鞭，社公满意作丰年。吹筒挝鼓儿童竞，宰肉分膰父老专。欲事田园供岁课，未甘花鸟老春烟。客中不饮聋何害，正厌夜窗啼杜鹃。
十日春寒挟雨俱，新晴物色总欢娱。花曾识面若含笑，鸟不知名时自呼。流水短桥宜画取，煖风迟日有诗无。傥来须蜡登山屐，村北村南路欲芜。
唤得篷船载幅巾，岛烟画出渭城春。匆匆笑语情何限，草草杯盘意甚真。经岁别家千里梦，浮生寄我一鸥身。舟人报道潮平早，举白浮君莫厌频。
桃花水暖正鱼肥，子胀连胞迸腹腴。黄栗玉𬊈春寸寸，水晶盐醋粟铢铢。鲛人泣下甘孥戮，龙伯刑淫并孕刳。老子胸中兵百万，酒船不枉到江湖。
烟水初平稳放阊，解缨聊复濯沧浪。每年上冢天无准，是处下田春正忙。岁月可惊寒悄悄，贤愚同尽绿茫茫。早知识字能为祟，不废吾翁百本桑。
一杯麦饭洒悲辛，不尽烟芜旧与新。地下岂无担板汉，世间但有乞墦人。荼䕷芍药几何日，寒食清明又一春。自是老怀多感慨，非干芳草负蹄轮。
渔翁樵叟自行藏，裹饭过从乐未央。扑满自缘钱作祟，鸱夷聊以酒为乡。老来愿弃人间世，病去欲荒墙下桑。黄犊不嫌人日雨，村村犂晓绿微茫。
残雪初消月正明，茅檐自雨竹窗晴。肩寒耸耸吟诗骨，肺渴泠泠醉酒羹。苟有梅方成野趣，不多松亦作江声。高人合著山岩里，纵有穷愁彻底清。
野性最于鱼鸟亲，自知不是世间人。生成雪壑冰崖面，收得烟蓑雨笠身。杨柳春来青眼旧，山林老去白头新。毋多感慨令君瘦，独立斜阳一欠伸。
吾生身世信天缘，一死何须较后先。未怕时逢真太岁，或言寿过古稀年。穷余禄料虀百瓮，醉负生涯囊一钱。又见山林春意思，办随芳草落花眠。
天与之愚竟不移，经年兀兀槿花篱。拙于生事可无粥，工乃穷人赖有诗。只恁么休身是客，知何以故鬓成丝。寒欺雪屋青灯夜，六十犹痴始是痴。
绿绕西畴小作劳，溪村寒入旧绨袍。五穷政坐没梁斗，百技不如无口匏。获稻条桑豳雅颂，纫兰餐菊楚离骚。客来更话唐虞上，盍且卑之毋甚高。
鹤骨崭崭疾未瘳，怯行山亦倦登楼。久知老去事当尔，自入春来雨不休。虚器甚惭居士𪨗，实封难觅醉乡侯。小迟须有佳晴日，待试山翁已健不。
春来多病感颓龄，草药泥瓶不暂停。身似漏船难补贴，齿如败屐久凋零。炎黄岂解留年寿，庄老聊堪悦性灵。长剑拄颐儿戏耳，底须麟阁更图形。
花柳村村奈老何，一春门巷断经过。无绳可系西沈日，有水皆随东逝波。妄想已空骑鹤梦，劳生亦厌饭牛歌。正须秉烛游清夜，转眼兰亭旧永和。
幽蹊几日不曾来，半是红香半绿苔。乐事每从忙里过，好花偏向雨中开。惯贫可使居无竹，高隠共忻山有莱。投老田庐筋力倦，不才多病两悠哉。
高下云藏野老家，纵横水漱竹篱斜。勒将春去许多雨，流出山来都是花。白首风烟三迳草，清时鼓吹一池蛙。身闲不耐闲双手，洗甑炊香夜作茶。
南冈北岭对窗扉，看尽朝岚与夕霏。社后未曾闻燕语，雨中谁不惜花飞。山醅约莫几时熟，沙笋轮囷一尺围。莫怨风光损桃李，荼䕷芍药又芳菲。
冲雨冲泥处处行，物情殊不可诗情。牡丹又是一年过，春事略无三日晴。先后笋争滕薛长，东西鸥背晋齐盟。山居寂寞谁堪共，杞𦶓菊苗俱可耕。
净扫山房不以贫，旋炊野饭唤比邻。子规啼处一村雨，芍药开时三迳春。丘壑自成安乐国，渔樵尚有老成人。茅檐相对坐终日，只说桑麻语自真。
山中从事亦贤劳，安得眠云独自高。两席地栽青紫芥，一株树接碧红桃。春风多可移花信，夜雨无声入土膏。那办工夫到诗句，溪灯穿屋未编茅。
世间尘土隔丘林，竹绕松园不厌深。一片野云人寂寂，几番山雨夜沈沈。桑麻事业本来面，竹帛功名过去心。持戒十年今始定，邯郸梦不到寒衾。
人间久矣倦迎逢，归路牛羊带夕舂。千点梅沈山店月，一溪烟咽寺楼钟。穷犹羞涩巉岩面，老自平夷磊磈胸。曾笑古人多晚谬，草庵虽小幸相容。
消闲未必在林泉，要自胸中别有天。面壁九年曾悟道，观棋一局偶成仙。不知老圃风烟外，请祝圣人香火缘。莫道秋崖长是懒，无求何处不超然。
不等薰风已问津，小楼无处认蹄轮。极知中岁难为别，未必明朝不是春。黄鸟闹时山寂寂，绿阴深处水粼粼。老来宁与芳菲竞，俯仰人间迹已陈。
亦爱卢仝屋数间，野猿皋鹤共跻攀。才登楼见一溪月，不出门行十里山。有兴自携残藁醉，无人得似老夫闲。樵青莫掩柴扉路，留与春风作往还。
诗卷空留紫翠间，风花飞絮岂堪攀。埋云已笑梦中梦，敲月更烦山上山。长短百年谁是主，死生一概匹如闲。病余勘破人间事，底用瞿昙说八还。
寒食清明数日间，青青杨柳与谁攀。乾坤不尽云边眼，冰雪相堪屋上山。时序只将诗拨遣，穷愁聊以酒防闲。无心自是长生药，莫误丹炉觅大还。
声名空自落人间，要是龙鳞不可攀。春水白鸥多载酒，夕阳黄犊饱看山。老吾于传懒成癖，之子有诗忙是闲。四海流传如见问，为言飞鸟倦知还。
人情何翅抵黄间，𫛣彼鸿冥杳莫攀。宠辱可惊浮世事，是非不到好溪山。怒鹏已较三千里，老马宁思十二闲。丘壑傥容诗入社，肯将宗派继还还。
不肯诸贤季孟间，归来云月尽跻攀。谁憎命达昔工部，未必诗穷今巨山。两鬓雪霜多是病，一蓑烟雨可曾闲。花前得酒微成醉，欢颊春红觉顿还。
住世间须出世间，世情何事苦牵攀。蟠胸自作三分国，觌面相悬两戒山。大好闭门赢得睡，不多识字煞妨闲。长须赤脚顽于我，未必淳风不再还。
晚云撩乱商量雪，家傍梅花合有诗。不寄一枝春苦吝，相思五夜梦先知。乘云而下惟姑射，得圣之清者伯夷。已戒管城三盥沐，讵令空手对冰姿。
杜宇声中鬓欲华，春风将绿又天涯。欠随江夏无双士，共看扬州第一花。想像烟云人跨鹤，淋漓诗句字栖鸦。蹇馿不管唐衫湿，醉兀归鞍暮雨斜。
野迳深藏隠者家，岸莎分路带溪斜。马蹄残雪六七里，山觜有梅三四花。黄叶拥篱埋药草，青灯煨芋话桑麻。一生烟雨蓬茅底，不梦金貂侍玉华。
三印谁分阳羡茶，自煎蜀井瀹琼花。数间明月玉川屋，两腋清风银汉槎。团凤烹来奴仆等，老龙毕竟当行家。相思几梦山阴雪，搜搅平生书五车。
百年三万六千场，拟挈乾坤入睡乡。世事何常云聚散，古人安在草荒凉。不禁杜宇催春老，莫怪吴蚕作茧忙。已擅一丘吾事足，人间蚁垤自侯王。
松萝为屋芰荷衣，只与凫鸥共钓矶。雌霓横溪遮雨断，雄风吹雨作尘飞。山林谁可闲来往，世俗难论真是非。颇喜雪舟王逸少，夜凉吾欲扣斋扉。
闭门老去著幽禅，趺坐时参柏子烟。书册懒随黄犊角，岩霏宁识白龙涎。蓬莱山复在何处，杞菊赋今谁与传。不道宝书天尺五，肯分风月到林泉。
浪漫东西不自期，此公犹有鬼神知。江闽易地谁为祟，晴雨在天皆及时。年熟且从犀首饮，宦情聊付虎头痴。举杯试问樵溪月，今世宁须我辈为。
谁𫗵螯如径尺盘，更分鲎似惠文冠。曲生醉嚼玉五壳，剑客生劙珠一箪。我与尔元同蠢动，冤哉烹亦到蹒跚。不知南食诗何似，待问昌黎老子看。
脱巾无计避炎熇，安得长风上泬寥。自浴寒泉眉子砚，时浇苍石胆瓶蕉。老来转觉身为累，贫甚岂为山可樵。坐想草亭新竹上，一林碎月玉翛翛。
借使长空插羽翰，人间无地著高寒。一丘自作清凉国，两曜谁司赤白丸。老去诗犹堪杖屦，快哉风亦懒衣冠。贵人要与常人别，宝带围腰大耐官。
山城无处著鳌头，与客相携汗漫游。六月亦寒空翠合，一溪不尽夕阳流。有蔬笋气诗逾好，无绮罗人山更幽。白雪翻匙秋已近，洗吾老瓦起相酬。
凤皇山下芙蓉驿，零落残碑半蚀苔。黄鸟有时穿户过，青山无数折溪回。麦秋天气半明暗，蚕月人家忌往来。俯仰十年如梦耳，旧题剥落已尘埃。
江上归来即定巢，墙阴野竹破新梢。有人问字时相过，无事观书手自抄。世态十年多客梦，月明千里少朋交。茅斋亦有秋崖藁，留与青山作解嘲。
此身只合著林泉，安得缠腰十万钱。百事懦无拖地胆，一生愚似信天缘。青山有约不知老，黄犊与人相对眠。问讯春蓑故无恙，乱云深处更超然。
茅葺山堂竹打篱，尚余老鹤共襟期。一生朝市几何日，五亩园林都是诗。身后谁浇胸磊磊，命中不带印累累。薄田有秫聊堪酿，尽足秋崖作受持。
老去筋骸转觉衰，闲忙犹复费支持。傍山新接龟头屋，为菊重编麂眼篱。仕宦已忘如隔世，力田断不似逢时。北窗高卧美无价，山鸟竟知吾是谁。
古木苍藤自一丘，草庐吾亦爱深幽。断无俗物敢排闼，尽有好山堪倚楼。已老始知书作祟，不才宁与命为仇。石床只在松阴底，拳手支头百不忧。
才立班行便佐州，九年回首不渠留。千峰榭与柯山对，七里滩从严子游。未用笑谈惊五马，只销诗句狎双鸥。团纲殿最非吾事，夜半一编归借筹。
易在床头注未成，晦庵往矣与谁评。深衣静对山逾好，语录重抄眼尚明。春晚有诗供杖屦，日长无事乐锄耕。家风终与常人别，只听芭蕉滴雨声。
黄冠野服随孤鹤，竹迳松冈共往还。不肯避人当道笋，相看如客对门山。穷居作计未为左，造物于吾本不悭。径扫石床供昼寝，自怜诗骨尚坚顽。
虚老空山学圃翁，荷锄头白雪髼松。芥台如臂何曾梦，菜脑生筋漫自供。不料官园苍玉束，绝胜禁脔紫驼峰。更烦诗手剪春雨，剩与一番风露胸。
岂可常贫料此翁，斋盂顿有玉珑松。春山药草能同饭，夜雨茅堂未缺供。杞菊共传寒绿赋，柴桑不隔紫霄峰。冰甆嚼出宫商羽，一洗人间芥蒂胸。
山云一坞住山翁，菘韭成畦带雪松。飞食肉奚关我事，乳蒸豚亦为谁供。衡茅高枕人间世，蓑笠归锄雨外峰。曾读坡公菜羹赋，断无尘土到奇胸。
梦笔诸郎住笔峰，断桥春水肯过从。千岩万壑真仙吏，两屦一蓑予老农。铁硬脊梁长偃蹇，糊涂面目易迎逢。半生误我难相误，只许秋崖独自蠢。
正尔梅蒸苦翳霾，翛然清庙得心斋。云连魏阙天尤近，树暗吴山雨亦佳。黄道正中垂日月，赤囊犹遽接江淮。思皇列考神灵在，傥许孤臣借玉阶。
莫怪山翁老更迂，竹庵终日一团蒲。万言万当不如默，百技百穷同是愚。往事自惊天大胆，近诗空撚雪成须。未忧卒岁无衣褐，紫凤天吴拆海图。
长啸出门山月高，古来宁独我蓬蒿。拙于生事岂无粥，犹有故情焉用袍。垅亩桑麻豳雅颂，亭皋木叶楚离骚。不知公相今谁是，已与人间久绝交。
野烟啼鸟各忻然，一枕山篱又几年。不可奈何天有命，久当已矣世无缘。跨牛仰面自横笛，骑鹤缠腰那办钱。芦苇秋声石桥月，只餐荷气亦成仙。
半坞幽深近物情，一筇老健惬山行。月于水底见逾好，风打松边过便清。鹤睡不惊舂药臼，鸟啼时作读书声。山翁两手浑无用，只把犂锄做太平。
剩𣃁荒寒地百弓，尽供弄月与吟风。太平世界丰登外，小有洞天闲适中。野服染成驼样褐，山花开到雁来红。夕阳篱落谁呼唤，盂酒蹄肩赛社翁。
无心出岫懒于云，生死交情一付君。五柳当门陶令宅，百梅共坞老逋坟。山虽甚浅略堪隠，砚不能灵并可焚。我亦平生轻俗子，向来鱼鸟自同群。
藏拙欲分萝月阴，十年回首愧重临。吾徒空倚横天剑，此老长闲布地金。案有法华山寂寂，门无俗客竹深深。瘦藤莫厌频来往，同社壶觞手自斟。
枉作江南半世人，安知五老不吾嗔。自参茶壑风烟美，略识庐山面目真。涧汲每思佳客共，云眠谁谓老师贫。秋崖只有诗如此，回向山灵报答春。
种田尽办瓮头春，倦矣风波谩损神。万事不偿双短鬓，百年等是一微尘。祇今蜗战谁知误，凡我同盟人认真。梦亦妄生颠倒想，何如明月自由人。
雁鹜行馀纸尾箝，岸湖老屋压题签。印文生绿空藏柜，草色蟠青欲刺檐。茶话略无尘土杂，荷香剩有水风兼。官曹那得闲如此，亦奉一囊惭属厌。
僦舍真如百漏船，一番风雨一骚然。从头避席遍迁坐，并手移书已绝编。叹息敢为三宿恋，支吾那得一囊钱。世间事更多如屋，聊复因循过目前。
水纹湘簟碧云厨，从旧诗穷一例无。豹脚群飞相料理，麈毛并落不支吾。泠然欲作乘风兴，老去谁临却暑图。付与北窗黄葛帐，逍遥略与世人俱。
送别孤山步绕湖，阑干尽处倚菰蒲。翁之乐者山林也，客亦知夫水月乎。万事不如归自好，百年聊与醉为徒。藕花初醒莼丝老，唤住罾船鲙腹腴。
谁唤山民亦此来，苍浪犹带野田埃。秋风吊古琴三叠，夜雨论文酒一杯。巨笔泻成鹦鹉赋，细书飞过凤凰台。恨君不入秋堂琐，校定雄文鼎亚魁。
问字无人载酒来，渴思老瓦洗晴埃。半生自作鸥盟主，何物遽移蛇影杯。官品强令松出世，家园苦忆芥生台。青衫潦倒枯荷似，惭愧炉亭夜聚魁。
解颐鼎鼎得匡来，浄洗诗脾万古埃。何以报君青玉案，谁其醑我紫霞杯。此生只可夸耕墅，小藁曾经到讲台。富贵自嫌吟骨瘦，底须雌甲问河魁。
沙头新雨没潮痕，独立苍茫欲断魂。如以长江限南北，何堪丑虏共乾坤。中年岁月疾飞鸟，旧隠文移惊夜猿。鸥鹭不能知许事，烟寒袖手与谁论。
安得蓬笼雨一蓑，芦花深处卧烟波。筹边事付韩擒虎，种树书传郭橐驼。从古市朝如此耳，搀闲天地奈之何。秫田虽少亦堪酿，底处不容人醉歌。
系船孤屿重跻攀，衰草荒烟亦厚颜。丁日不为春燕许，卯年犹放佛狸还。诸贤所恃江千尺，此虏奚为第一间。欲访前朝无故老，浪痕自溅藓花斑。
宗派鸬鹚烟雨外，钓蓑能得几多清。坐无相印田二顷，撚到吟髭雪几茎。剡曲船今寒昨梦，灞桥馿亦笑尘缨。南州高士难为客，相许相从文字盟。
沈郎吟处秋风老，今代何人诗斗南。炼石补天君特妙，追云逐月我何堪。极知才倍曹丕十，不但人如汉杰三。欲与东湖传活法，当家衣钵付谁参。
湖山雨过晚云湿，解榻文堂梦亦清。秋入黄香金粟粟，苔侵苍翠玉茎茎。虫鱼枉注书连屋，蛮触令人笑绝缨。讲罢肯同诗保社，有如江水敢寒盟。
芦荻花寒山月小，西风吹雁又江南。夜谈往事六太息，老觉吾侪七不堪。举世人情如格五，平生分量等朝三。次山亦复漫吾耳，清梦何曾到四参。
蛮触追奔竞一豪，市朝酣战万灵鼍。斋房只在秋山外，吟卷自随明月多。问字人须烦谢绝，敲门僧亦莫谁何。竹宫曾见神君否，且乞天瓢为挽河。
生计萧条老杜陵，秋风检点又东屯。碧云句好山围屋，黄叶村深僧扣门。雨滑且留煨芋栗，夜长聊欲话田园。棹歌笑指风僧耳，已喜闻思断一根。
秋风寂寞断过从，只有残书伴夜蛬。官职到头三品石，世情对面九疑峰。人间漫浪老元结，鬼物揶揄刘伯龙。明日黄花定何似，无钱相待若为容。
廿年前此借僧单，留得松声入梦寒。岁月可惊吾辈老，风烟仍作故人看。山泉与佛结茶供，石屋无人蚀藓瘢。亭角雨晴秋更碧，断云片片泊栏干。
晴沙漠漠水沄沄，更倚翠微搔白纷。不可以风秋后叶，何伤于月晚来云。忧时自有夔龙在，投老政须麛鹿群。旋拾枯松浇瀑布，小奚亦足张吾军。
明河此夕会双星，滓秽圆清太不经。牛岂其然耕觳觫，女何为者嫁娉婷。闲中但觉人间巧，老去谁邀帝子灵。千古文章柳州事，解将蹇拙说惺惺。
昨夜秋风到汉庭，又催鹏翮上青冥。同年前有三人杰，浑化今联千佛经。路入桂花通月府，笔摇霜气动文星。宫商十四弦俱应，总向祁山一处听。
空烦社友问何如，筋力犹堪月下鉏。为米折腰长乞米，缘书损目苦观书。山翁迂阔每如此，吾道寂寥谁与居。独立西风人自老，枉悲宋玉不关渠。
秋风欲下题诗叶，午枕初醒破闷茶。六七里行溪诘曲，二三子共酒讙哗。乾坤何似一传舍，日月不停双转车。富贵政妨人作乐，抵须辛苦问乘槎。
云埋莎径闲看竹，瀑煮松风旋作茶。山骨未如诗骨瘦，涧声欲乱语声哗。相逢杯有友名玉，所恨坐无人姓车。到手新诗遣谁写，惊鸦栖壁落枯槎。
细草轻烟画出愁，一船明月大刀头。苔痕欲暗蓝田记，枫叶正寒江渚楼。无酒可浇鹦鹉赋，有山频典鹔鹴裘。功名正恐不免耳，拄笏练溪南北秋。
晚寒闲袖挥毫手，曲角栏干倚断云。丘壑尽容诗独步，江淮相望月平分。艰难鬓葆成霜茁，冷落梅花带雪芬。酒不能平诗磊磈，杯行到手已醺醺。
飞盖重临霜叶老，江山吞吐自烟云。诗情不论隔千里，酒令何妨宽一分。到处经行多旧感，等闲谈笑亦奇芬。平生不负梅花月，未是黄昏已半醺。
天地中间一叶舟，与鸥等是此生浮。江淮千里水天碧，南北六朝烟树愁。浪挟禹功吞巨海，寺骑娲石碍中流。渔蓑不涉兴亡事，自醉自醒今白头。
摩挲倦眼风烟上，万木归根叶已零。衰发不知何事白，遥岑只是旧时青。功名一梦屈伸肘，身世百年长短亭。莫向夕阳多感慨，夜寒重勘相牛经。
书册元非幕府才，江山牵率老夫来。略分秋色归吟卷，又误春蓑下钓台。有意及时常𫐘轲，无心于物莫惊猜。幽居亦有穷生活，麦陇蔬畦手自栽。
久矣寒窗美曲肱，绝交书到短檠灯。向来问舍渔樵侣，肯作归堂粥饭僧。耕罢夕阳牛觳觫，睡残明月鹤鬅鬙。年来老懒略相似，见兔何能便放鹰。
雨浥浮梁逗碧纱，短更催睡不停挝。一声雁带塞愁过，八月槎随乡信赊。别后故人频入梦，秋来燕子已还家。相逢却喜诗无恙，醉墨淋漓黑老鸦。
晓入云堂已起单，病留法喜太无端。当涂月拟中秋见，建邺水仍江上寒。与世不供三笑别，暮年转觉四并难。鸬鹚杓有铜花绿，最负今宵白玉盘。
人间执热难为睡，起听松风视月明。天浄略无云一点，夜深已是鹤三更。自经秋后可曾雨，才入山来如许清。能得几多残暑在，草根何处不蛩声。
摩挲倦眼一登楼，雁落寒声半古愁。付与老天推甲子，径将明月闰中秋。功名不直一杯水，人世宁须万户侯。坐对青山谈到此，政应举白与君浮。
老我初营茅盖头，墅成林壑恰中秋。诗人例合三间月，余子从教百尺楼。已𣃁荒畦秧早韭，旋呼老瓦压新𥬠。客来问字烦传语，扣角前冈政饭牛。
天公不吝常时月，每到中秋苦作难。醽醁又孤今夕醉，梧桐仍是去年寒。萍花风老鲈鱼梦，芦叶雨宜鸥鹭看。我欲与公天柱去，月明多处倚阑干。
只与青山对面居，白云侵屦有诗无。故人咫尺隔千里，明月婵娟共一壶。鸥鹭盟应怜久客，梧桐雨亦问归涂。近来煞得秋风力，老桂吹香满座隅。
此君雅有冰雪操，阿堵难为金石交。亭上月明晚色浄，江头潮落秋声高。举杯相属非俗物，着我于中亦世豪。对之清坐欲忘日，凛有直气如吾曹。
风饱横江十幅蒲，秋声正有玉花鲈。淮渜一梦雨中别，岳麓诸峰天下无。场屋抵须新议论，书堂更做好规模。未知雪径青灯夜，谁记临分岸岸芦。
多情王粲怕登楼，谁遣人间汗漫游。莼菜梦回千里月，苹花老却一江秋。人如沙燕年年别，骚到湘累字字愁。正尔相观衣带水，角声孤起暮云稠。
索米长安鬓易丝，向来书剑亦奚为。无诗传与鸡林去，有赋羞令狗监知。两戒山河饶虎落，五湖烟水欠鸱夷。喜无光范三书草，此段差强韩退之。
面熟青山亦故人，霜逢肯负月粼粼。如闻行李且家住，未必梅花知路贫。荠老自堪供野饭，罾寒谁与鲙溪鳞。商量只有归耕是，不料归耕也误身。
以酒为乡墨作庄，厓寒云亦为诗忙。春山药草谁同𣃁，云迳梅花只自香。竹不碍山青入户，藓缘谢客绿侵床。岂无枫叶吴江句，夜雨何时稻韭黄。
苍潮漱雪尽风流，寒拥春沙了隽游。霜髓英英矜客梦，冰丝一一做诗愁。有骚风味秋能老，非酒生涯谁与酬。解佩楚皋云杳渺，月明正在玉搔头。
岁晚谁同涧谷槃，一牛呼犊野烟寒。村如有雪荞花白，山未著霜桐叶丹。是处丰登茅店酒，老夫闲散竹皮冠。醉归更草郊居赋，传与诗人作画看。
亦笑先生蔬一槃，云沈作坞卧荒寒。童颜并已无班白，槁面旧曾如渥丹。底用鱼烹双素尺，共知鹤化一黄冠。芙蓉冷落秋萧索，只有篱花耐久看。
山留迁客秋风寺，想得梧桐怨夜长。正欠蹇馿相就语，其如征燕欲归忙。苹花思与晴江渺，桂树寒生老月香。一路有诗烦拾取，寄书犹及雁前霜。
秋容正待满林雪，春色因何到草堂。地脉顿回消息早，天葩不作等闲香。丹枫欲老已如许，黄菊同时未敢芳。不等岁寒催鼎实，角声自与月平章。
山寒苦厌连宵雨，溪滑顿添兼尺水。舆行两驿费十程，篷卧一篙余百里。世事乘除类如此，人生俛仰知何似。紫螯美不负秋风，但愧前头子陵耳。
集英赐对已专城，竟拂炉烟上翠瀛。跸静共传新太守，砚寒仍是旧书生。诗如霜月五更晓，人与梅花一样清。昨夜紫阳山雪外，漏传鼓角亦分明。
梅梢了未知寒在，剪取清溪作雪飞。正草绿章笺玉帝，顿惊碧宙舞瑶妃。卖刀我亦耕侯土，歌袴今谁典客衣。想得夜窗春满袖，燕彜香煖醉吟归。
此行许老亦津津，连夜催将雪树春。溪隔便无尘土事，山矜便识谪仙人。云依栏过香仍湿，墨带冰磨句转新。丘壑自容吾入社，不论五马两朱轮。
山入苍州翠作层，何年凿此玉崚嶒。瀑从峭壁飞将落，雪沍苍崖危欲崩。寺老尚堪支古佛，地灵不肯著凡僧。定应嫌客留名姓，云逼人寒一砚冰。
山肯相容作此行，又携老石寄江城。毛锥于我独无补，欢伯向人如有情。几梦不知连雁远，一诗元只为梅清。蹇馿欲过吴门尉，云冻商量雪未成。
云冻窗櫺香未残，月欹沙渚角声干。相思千里梦初断，又是五更霜正寒。客路不知花代谢，家书只报竹平安。诗情却与山如旧，但做吾乡一等看。
江楼识面一跫然，语带烟霞似欲仙。山雨竟寒清夜约，好风吹落碧云篇。相逢客路思归日，几立梅花欲暮天。有兴话诗吾傥住，一蓑须办雪溪船。
雪屋灯寒费廿年，春皋悔不早归田。书无灵圣今犹尔，句有神奇亦偶然。如此溪山那得酒，幸而风月不论钱。三三习气除难尽，忽忆朱家书画船。
孤亭危受众峰朝，岁晚移床借避嚣。梅次第花春漠漠，鹤相随睡夜寥寥。诸公安用怒生瘿，老子岂为饥折腰。更入乱云深处去，极知与世不同条。
诸老鸣靴日上朝，有人幽处厌喧嚣。江乡十月稻成熟，茅屋一灯山寂寥。天不与生犀插脑，人今能几宝围腰。从吾所好宁相误，洙泗坛荒有玉条。
文如翻海百川朝，不说从前两耳嚣。径与此山俱寂寂，未应吾道竟寥寥。一生不办雕龙口，十万谁缠骑鹤腰。但得草茅休歇去，何如快活有新条。
闲民亦幸乐清朝，蓑笠过从语不嚣。儵忽岂能知混沌，玄冥颇亦识参寥。年华鼎鼎分杯面，筋力时时借树腰。月冷霜寒惊鹤帐，住山活计太萧条。
落帆曾傍芦花宿，借得先生月一滩。鸥鸟未忘吾道在，江山肯作故人看。树昏断岸潮声急，雪洗孤台石罅寒。最喜吾宗诗有派，每依苍石插樯竿。
瘦马孤征雪满衣，山长谁不念庭闱。灯寒竹屋无人共，月到梅花有梦归。抵掌相逢连夕语，转头顿觉十年非。武夷人老君行矣，莫待墨池春浪肥。
倦客京华鬓已疏，诗颠草圣了无余。别离菊酒才秋晚，流落椒盘忽岁除。东阁士应羞哙伍，北山人有绝秦书。草芦十具牛如办，却是求田胜本初。
老年梦不到歌姝，一笑离尊孰与娱。岁事沈沈江上月，时情泛泛水中凫。路贫如此谁来往，山意于人定有无。牢落不堪持说似，诗成时一寄奚奴。
与客敲门野竹边，蹇馿何许兀吟鞭。苍头不访孤山鹤，素手空回剡曲船。书不疗饥聊尔耳，酒能作病岂其然。曾留一则山中话，可问南湖雪后天。
老藤支我步湖滣，借与晴光一欠伸。杨柳得春青眼旧，山峦留雪白头新。铁琅珰语寻斋钵，银鱍剌肥收钓缗。有两黄冠共棋局，相携便作所欢人。
晦庵呼我住山南，五老人知百不堪。极目无穷江渺渺，满头归去雪毵毵。吾生只可龟藏六，世事何如狙赋三。政有梅花管迎送，岁寒行路饱曾谙。
淝水风声欲破苻，文城雪意趁禽吴。诗筒拟醉玉跳脱，捷羽已飞金仆姑。剡曲但能乘兴逸，灞桥仅不负诗癯。那知莫府文书外，更解飞琼打阵图。
扬州二十四桥月，莫作灞桥同调看。诗果位登银色界，酒风流倚玉阑干。六花比似琼花巧，一岁翻成两岁寒。明日屠苏催短鬓，过从更觉欠袁安。
作笺拟上朝元殿，为说梅须雪转香。杯隽已生诗意思，砚寒更作夜商量。轻明玉费天工巧，顷刻花催帝子忙。醉梦蓬莱宫阙冷，共题新曲按霓裳。
雪易商量不等诗，径传寒令舞冰夷。梦分晓殿香仍悄，心到春蓑帝未知。拟寄新花夸北客，共怜英气小南枝。冻云满有丰年意，并与农谣入燕彝。
春声宾雁雁宾年，倚尽沙头欲暮天。苍石生成严子濑，雪篷画出剡溪船。相望江树隔千里，不与梅花留一钱。此去更寻林处士，南山之后北山前。
夜寒吹角落孤城，吹得诗成天未明。雪沍宾鸿催岁事，霜晴乌鸟作春声。一床书老客中梦，二顷田微郭外耕。但得年丰歌袴饮，茅斋犹有旧甆觥。
晓听炉亭泻竹声，老仙呵墨已诗成。春连宇宙开皇极，天与君王作太平。草木有生皆润泽，山河无处不清明。寒蓑莫袖垂纶手，万里长江一艇横。
飞到裘茸不肯飞，危樵孤倚暮江时。袁安家在鸿蒙外，剡曲人谁汗漫期。氛祲不传青海箭，丰年又入紫皇诗。春风吹落人间世，只有梅花圣得知。
酒渴来时海不供，山寒餐玉有奇功。柘浆滴处丝糕紫，冰碗擎将片脑松。透骨洗清烟火气，满腔顿著水晶宫。人间尘土何堪住，径住琼瑶第一峰。
山云之东东复东，一蓑寂历鸣霜风。傥来轩冕外物外，别有宇宙中扃中。春容已自柳梢碧，人面未必桃花红。六十看看遽如许，世间白发何曾公。
雪瓮冰齑了岁除，停杯且听话迂疏。山居虽窄可无竹，家计甚贫犹有书。但觉是非惊化鹤，不将喜怒等群狙。耦耕久与邻翁约，春雨宁辞手拮据。
青山不似岁华老，白酒最于鸥鸟亲。十事九休书作祟，百无一有砚生春。贫中只是寻常日，醉里何知见在身。却喜东风公道在，池塘吹绿涨痕新。
雪侵横驿苔枝古，莫作江南一样看。酝藉春情何逊老，棱层诗骨孟郊寒。也知余子十分俗，雅有书生半点酸。政恐刘郎识桃耳，相从冷澹亦良难。
黄昏疏影横斜月，说似诗人仔细看。藓树卧龙鳞甲老，霜桥立马骨毛寒。共寻雪句心犹苦，只嚼冰须齿亦酸。涪老未为知己在，水仙毕竟弟兄难。
自洗铜壶倚碧栏，丁宁莫遣俗人看。春柔转觉沈郎瘦，雨重那知范叔寒。东阁酒深诗兴浩，南枝月冷角声酸。孤山逋老曾题品，到得吾曹著语难。
白玉为堂月一栏，何如茅屋雪中看。笑堪索否便堪醉，盟可寻欤不可寒。枝北春风惊婉娩，江南烟雨几悲酸。清香吹落骚人手，墨妙笔精并二难。
水曹为骨逋为髓，风雪灞桥谁共看。千里梦回归路远，一枝春占暮江寒。飞飞两片犹堪醉，点点晴香亦带酸。双玉瓶干情正洽，与君落笔不辞难。
雪涧偶逢山泽癯，相携茅屋对团蒲。古心不为世情改，老气了非流俗徒。三读离骚多楚怨，一生知己只林逋。诗成不值渠为伴，持醉主人双玉壶。
才有骚情例合癯，只销清供老伊蒲。孔方兄自非吾党，木上座堪寻酒徒。寄子梅花逢驿使，败人诗兴苦催逋。夜寒梦到西窗竹，明月一床冰一壶。
南枝寒尽着花迟，入我新年第一诗。明月向人应有语，老天于物本无私。自逋之后谁相得，未雪以前春不知。尽让世间凡草木，再三守此岁寒姿。
暖酣翠袖倚清妍，露洗轻红待举鞭。娇懒不知春二月，风流堪聘晋诸贤。天生富贵家何在，花有神仙谱未编。谁锁二乔深院落，只将愁思过年年。
残风剩雨今如此，莫遣胭脂雪满枝。洛浦梦酣花半醉，华清浴困手双垂。一杯而别亦何恨，十日之春能几时。不遇少陵休怅惋，醉中试作补亡诗。
海棠寂寂香埋玉，山雨浪浪负双足。闭门长憾虎头痴，对客不供貂尾续。径呼伯雅相拍浮，试坐毛锥三沐浴。满身花片为谁春，政欠太虚明月烛。
闭门十日雨淋漓，洗尽红香了未知。才一霎晴齐睡去，几何人见半开时。世无解语玉超脱，春欲负予金屈卮。自是晦明天不定，非干工部欠渠诗。
醉红睡去不胜扶，遮尽丹荑盖绿芜。四立壁成花世界，一年春在锦屠苏。山中富贵遽如许，诗外豪奢有是夫。已与妇谋须斗酒，不知明日定晴无。
风光已是二分时，翻覆人间几局棋。山雨不容春到眼，海棠无复晓凝脂。情怀未必禽鱼识，岁月何堪驷马追。只有荼䕷香似酒，等闲开自不妨迟。
楚箨并刀社雨前，掇红接紫自年年。颠风稗子僧成佛，白日烂柯人诈仙。半霎时移愚智性，一丸泥夺化工权。可怜人自生荆棘，却变初心失本然。
自种幽香傍短櫺，荷锄政用雨冥冥。山家安得瑞龙脑，春事不专红鹤翎。持向东风论甲乙，与遮西日费丁宁。何年得似熏笼锦，茗碗时时为乞灵。
此君乃有宁馨儿，犀角丰盈玉不如。老去烟姿元耸壑，生来风骨已专车。诗肠惯识猫头笋，食指宁知熊掌鱼。莫遣匆匆上竿绿，一春心事政关渠。
马嵬残恨久销沈，花撚妆痕尚不禁。当日愿为连理木，春风不负合欢心。病维摩减诗情尽，穷孟尝添酒债深。醉面欲醒如有旧，沈香亭北记曾吟。
洛阳儿女惜花残，认得愁痕入黛峦。夜雨正惊春冉冉，晴风欲堕玉珊珊。一诗自直连城璧，千叶谁分径尺槃。烦与丁宁留醉在，窗绡深掩护轻寒。
不识桃花过一年，已甘无分牡丹边。开园肯剪夜栏雨，抱瓮亟分山涧泉。书室乍惊春富贵，草庐谁结酒因缘。如闻花贡今成例，独未时情也自贤。
丛丛低绿玉参差，抱瓮春畦手自治。地暖乍离烟雨气，岁寒不改雪霜姿。太真妃以香为骨，虢国人嫌粉涴眉。莫道秋崖无造化，解令朽壤出神奇。
草塘晚泛亦佳哉，谁为贫谋献鲙才。自入船来银泼剌，且留客共月徘徊。不须溪友投竿线，径与诗人上酒杯。着意出奇殊未也，柳边又报瑞莲开。
柳边又报瑞莲开，持与南薰讨论来。君子花宁儿女态，隠居人岂艳阳才。一经在昔曾双荐，三世于今不异财。自有老天知我在，草塘晚泛亦佳哉。
得种初非相府莲，谁令连蒂擢山泉。东西玉已几相属，大小乔今双欲仙。坞曰荷嘉真是矣，人言花是岂其然。山居但忆远公社，却与遗民孰后先。
五月梅晴暑正袢，杨家亦有果堪攀。雪融火齐骊珠冷，粟起丹砂鹤顶殷。并与文园消午渴，不禁越女蹙春山。略如荔子仍同姓，直恐前身是阿环。
霜林蕉叶尚横陈，不易禁寒夜向晨。以貌取人通体似，其心如我别般春。两年开就花何晚，千里移将句有神。待学伊蒲修浄供，自烹菡萏当猩唇。
水驿山城几往来，雪鸥亦怪面生埃。径归不为麒麟楦，多病竟孤鹦鹉杯。老子地寒余草迳，广文官冷合兰台。山居美不堪持赠，云湿堕樵羹芋魁。
乱山深处有谁来，诗砚荒寒一寸埃。特未可知天下事，断无相负掌中杯。人传梅隠近入幕，我但糟丘高筑台。竹友松朋真耐久，可曾将口问花魁。
两屦适从何许来，双蓬无处避风埃。江湖谁共月千里，轩冕真同水一杯。纵有穷愁侵病骨，断无荣辱到灵台。只销处士星明润，未用三台入斗魁。
山中寂寞无与语，陇客适从何许来。每慨俗人言少味，宁知凡物忌多才。关山坐隔月千里，湖海相忘酒一杯。毕竟与渠毛羽别，窥檐群雀漫惊猜。
逐客无书入帝城，灵光今阙几公卿。当时何敢书三宿，诸老谁招鲁两生。双碧崔嵬容雪卧，一黄觳觫了春耕。极知穷薄难为力，犹幸林间识太平。
云卧空山抱月明，不将此手揖公卿。诗狂肯换五花马，酒兴径乘双玉缾。老子胸吞云梦泽，夜寒笔卷雪涛声。三生杜牧能容否，醉眼何妨一笑横。
白鹿遗书山泽癯，归来花木尽堪娱。功名之梦晦庵晦，礼乐其家迂叟迂。雪屋一灯春夜半，竹山千古暮云孤。雨寒愁绝兰亭禊，灵寿空余九老图。
剑吼空山鹤梦寒，聂仙夜访碧云冠。两山拔起烟尘外，一壑归来天地宽。月满石坛朝斗罢，云眠竹所乞诗刊。松花落尽不知晓，留得残碑与世看。
倒泻银河洗肺肝，初传冰句落人间。吾州谁继龙溪老，内相宁论豹尾斑。汲冢以来书尽读，商盘而上笔追还。岂无名字藏金匮，只与君王丐一闲。
旋踵之间政事堂，挂冠神武一何忙。松风醉卧山前后，梅障留题春在亡。八十磻溪才事业，百年落水自平章。老天肯使斯文坠，剑履已空笙鹤翔。
未论知己定谁欤，却恐春皋失故吾。穷老不随时世薄，行藏犹识圣人污。陶元亮已觉今是，祁孔宾毋费夜呼。便拟耕桑教豚犬，不令渠辈指之无。
谁放词林出一头，穷愁自欲著春秋。传杯有手堪持蟹，解佩无刀可买牛。何苦文章惊海内，已甘烟雨老岩幽。芷汀兰渚离骚在，付与春江自在流。
有山无水山枯槁，有阁无书阁未清。作计者谁三太息，美君于此四难并。宰官身落秋城柝，处士星寒雪墅耕。蚤晚樯竿插苍石，重拈秃笔与逢迎。
万事于吾一羽轻，未忘情处圣人清。抵须赋奏长杨馆，只以诗为细柳营。岁月凋零霜后叶，交游聚散水中萍。短书忽到维摩室，未信已寒文字盟。
愧面何堪见客星，移舟且莫近前汀。鸥沙草长连江暗，蟹舍潮回带雨腥。归去尚余初茧栗，生来能费几笭箵。诗肠一夜生芒角，试问故人双玉缾。
生无燕颔可封侯，贫有牛衣可省愁。老矣江湖双短鬓，悠哉天地一归舟。野夫畴昔友麋鹿，人世是非风马牛。口角雌黄吾岂敢，并忘皮里有春秋。
行辈参差落后来，未经老笔扫氛埃。闲知天地摩铜狄，莫误春秋著玉杯。断藁略堪供醤瓿，骚人径欲筑诗台。更烦同舍郎题品，只欠同年旧榜魁。
君家集有陆参序，老笔夸张歙大州。三百年来非昔比，二千石喜得今侯。早田已槁曾关念，旧石虽奇不到收。沃沃桑麻山雨外，归欤甿亦买羸牛。
吾州可但佳山水，熏沐诗书自不同。牧守曾留今相国，郡人况有我文公。诸贤雅欲相俎豆，一念底须多缿筒。三十六峰吟更笔，只将无事过年丰。
击楫涛江二十春，平生踪迹已成陈。秋城一别芙蓉老，夜柝几番杨柳新。社燕欲归仍择木，佛狸不死每惊尘。如闻露布今三捷，莫遣天骄返只轮。
昔我林皋麋鹿姿，云胡今我复来思。舟行严濑多逢雨，山识吾宗少有诗。风月厌谈当世事，乾坤独与古人期。西湖烟水春无恙，坐想梅花圣得知。
唐家甲乙尊门族，谁有流传直到今。一代衣冠王子表，三朝雨露圣人心。曾经竹巷醉双玉，尽出花绫诺百金。湖海半生今见子，摩挲未负老侵寻。
幸自青山肯见分，一蓑何不竟眠云。鱼肥西塞尽堪钓，鹤怨北山谁勒文。自脱唐衫寻辇路，只将周易对炉薰。追奔蛮触非吾事，终欲茅庐老聘君。
兰亭人寂几何年，着我糟丘亦冗员。寻访雪溪无酒债，主张禊帖有诗权。千岩秀处书如堵，五月凉时藕似船。只么拍浮真足矣，底须妄想到花边。
杀气犹缠岳字旗，秋风铁马已南归。和之一字误人国，今且百年遭祸机。白骨自荒公论在，青山良是物情非。羊腥犬秽长陵土，泪落囊封御笔依。
皇天老眼定何居，祸酷如公古亦稀。鸩毒不令猜叔子，药家谁实死颜畿。人心纵崄难清白，世变不磨真是非。毕竟若为书史册，暮江倚徙泪沾衣。
同谒翘材话直前，别才信宿讣惊传。等之百世无今日，杀我三良不半年。公与朝端清到底，人言次相直如弦。奏篇共上寥阳殿，未必精忠隔九泉。
孔堂雨宿盍儒簪，自与诸儒守诲箴。白发一经流俗眼，青山千古圣贤心。夜窗灯冷书如堵，春草坛荒杏满林。想得梦回科斗壁，隠然丝竹尚遗音。
才入蓬山路已迷，青虬夜吼又东西。荼䕷略有一日雅，藓石未干千佛题。册府敲茶玄鹤舞，军门草檄玉骢嘶。群仙定说粗官在，台史今占太白低。
入开图籍底须箝，谁校蓬山三万签。有竹两窗聊下榻，为梅一笑几巡檐。虎头食肉亦安用，熊掌与鱼那得兼。好事人来勤载酒，纵无奇字不渠厌。
绿渍苔痕蚀断碑，摩挲名字笑衰迟。云寒昨夜人何似，雨锁重门春不知。莫倚离骚堪仆命，从来造物亦儿痴。转头十五年前话，独立东风举似谁。
矮屋曾分雪夜灯，相期各已上青冥。得官谁谓非黄甲，如我今犹祇白丁。别久不论清浊酒，情亲或梦短长亭。一生科目十名上，自有君家旧典刑。
文物声明极盛秋，傅岩人不待形求。笔扛龙鼎雄豪在，手拔鲸牙汗漫游。温饱定知非雅意，治安谁与借前筹。老予曾到慈恩顶，更放诸贤出一头。
绿阴门巷冷沈沈，何许文书忽见寻。谁爱屋乌方引玉，同骑竹马或登金。今吾久已忘人世，故纸焉能损道心。只有断云知此意，为驱一雨洗山林。
一筇一衲出山相，不道斯人故可人。我已久闻挥翰手，师宁相对坐禅身。山林有味青灯古，天地无情白发新。认取本来真面目，瀑泉诗好未知津。
客有携诗夜扣扃，典衣何惜倒吾缾。山城难觅葡萄绿，竹火终强鹁鸽青。迕俗坐谈扪虱略，治生欲读相牛经。向来人亦多称好，正坐无钱语不灵。
王髯过我秋崖底，未识青囊且对棋。万事只销三字好，一生宽破百年痴。有田种秫便可耳，无分读书姑寘之。苦劝勿寒场屋梦，此言却恐白鸥知。
一诗不了苍州债，曾泊春沙问水程。山自强如吾郡好，酒今闻有括滩清。文章未得半分力，故旧难忘少日情。已𣃁莓苔新种竹，恐无辞与此君盟。
莫问渊明隔几尘，归来瓮面绿粼粼。醉眠明月元无价，对画凌烟自有人。绝口不谈当世事，掉头宁作太平民。春来春去棋声外，不管人间局面新。
又抛蓑笠出山来，那得江鸥不见猜。一醉真成吞溟涬，三人曾共住蓬莱。翰林词伯玉为骨，直指绣衣霜作台。莫笑樵溪穷太守，短篷烟雨亦佳哉。
何哉清明乃尔愁，雨声中间花事休。一春留春不肯住，况无酒与春相酬。墙头笋已吹成竹，夺我斋厨苍玉束。满床书卷为不平，亦怨秋崖长负腹。
人生会有百年极，春事略无三日晴。岂惟坐隔海棠醉，亦未曾逐杨花行。绿树阴阴遽如许，黄鸟飞飞寂无语。先生欲作送春诗，似此一春那用尔。
涛声盘空吹海立，夜拔苍髯老蛟泣。阴森一片翠微寒，不放骄阳排闼入。归来归来乎山中，人间六月方蕴隆。宁减明月添清风，谁其云者十八公。
乙巳之秋七月朔，太阳无光天索寞。辟雍诸儒坐读书，谈古谈今自惊愕。玉皇不受紫宸朝，百官拜表群阴消。明朝丞相做礼数，宣押归堂只如故。
水天一色磨古铜，落日欲没芦花风。双飞野鸭忽惊起，渔歌渐远秋江空。烟波渺渺无终极，中有江南未归客。短篷夜泊洲渚寒，孤雁横江声正急。
江南底处无杨柳，海内何人解诗酒。春蓑雨湿蕙烟寒，闲却鸥沙钓竿竹。塞云漠漠方笞兵，油幢安用白面生。东山屐齿藓花绿，鹤唳风声到棋局。
灵官行雨鳞幢湿，雷吼黑风吹水立。英雄不奈剑花寒，然犀夜午鱼龙泣。雪浪掀天箭能急，紫茸投棰胡星失。吴宫酒醒岸花愁，不是龙骧勇无敌。
广文毡寒不可忍，月边顿作乘鸾兴。府公给告使者嗔，甘坐画眉取归径。晓携手版中书堂，春风满身芝术香。物无疵疠清昼长，倘有囊中医国方。
老木枯藤绞苍石，岚重云寒土花碧。巨灵探璞夜不眠，斧斤睥睨鱼龙泣。中分一片落溪边，此秘未睹乾坤前。试留名字与后世，戒尔谨护青瑶镌。
前村后村场圃登，东家西家机杼鸣。神林饮福阿翁醉，包裹余胙分杯羹。妇子迎门笑相语，惭愧今年好年岁。牛羊下来翁且眠，时平无人夜催税。
六月之雨田成溪，七月之旱烟尘飞。眼中收拾不十年，未议索饭儿啼饥。夜点松明事治谷，规避债家相迫促。平明排闼自分沾，渠更舞权还不足。
公子无肠秋满壳，山吏无魂饱霜萚。寒浦醉骨糟丘台，鸣髇数肋凌烟阁。故人斜封三印红，秋江已在吾目中。角声唤起边城梦，雪岸打围芦荻风。
往事转头如堕甑，独枕书眠知隽永。竹窗风好直万金，不涉世间荣辱境。东山之屐北山移，坐觉室迩长相思。碧脆已冰烹伏雌，未害踏云来话诗。
寂莫空山久掩扉，残书谁与解重围。推豗时作橐驼坐，恍惚化为蝴蝶飞。春事已归双雪鬓，生涯尽在一荷衣。夜寒扣角悲声壮，但得牛肥道亦肥。
溪村杨柳好藏鸦，春水池塘已吠蛙。诗外共谁千里月，雨中老却一山花。蝶将梦去客欹枕，燕寄声来社到家。数掩断篱春且住，莫随芳草遽天涯。
草草庵居绝似僧，不同劣有发鬅鬙。空山一夜雷驱雨，老屋四围云拥灯。诗骨瘦来人似鹤，书幐懒去字如蝇。开门桃李俱尘土，春到园林曾不曾。
漫道高眠昼掩关，南冈北岭几曾闲。隰桑已作虾𢋙眼，山笋时窥虎豹斑。一味懒堪医传僻，五穷技不害诗孱。著身何幸山岩里，多阅人间百险艰。
暄风已惬绿阴凉，小簟初横六尺床。如宇宙宽容膝地，与尘埃隔及肩墙。鸟乌声乐樱桃熟，田舍人忙麦饭香。留得壁间双不借，尚堪鉏水共移秧。
黄纸红旗总不宜，绿蓑青笠久相知。躬耕莘野一犂雨，亲见豳风七月诗。老已自催蚕作茧，死时须用豹留皮。山深未省人间世，黑白纵横几局棋。
寂寂门无长者车，穿深逗密惬幽居。花能红白锦相似，山自青苍画不如。鹤骨政应先狗马，雏孙殊未辨龙猪。皇天老眼何缘错，高枕松风莫管渠。
只合空山著此身，野猿骨相鹤精神。何关亲戚傥来物，自笑痴顽向上人。手可持杯宁是病，瓶犹储粟未为贫。公卿满壁非无画，不画公卿画钓缗。
高卧只消云半间，随缘栽果与猿攀。不将此手遮西日，安用吾文移北山。双燕来时春晻霭，一牛耕处月宽闲。溪居已息机心久，莫遣惊鸥去不还。
亦笑吾身立两间，古人辙迹渺难攀。斯文在昔豹窥管，吾力不量虻负山。有识共知方寸好，无求方得几多闲。一春大欠渠诗在，准拟晴时到处还。
老子浮沉田里间，犊车辕许野人攀。饮中仙去东西玉，行处人传大小山。天且莫教三月尽，我今无负一生闲。春寒正惬牛衣暖，富贵从渠昼锦还。
处处春风自物华，有诗不了醉生涯。别离苦忆平山柳，题品翻疑后土花。独倚断云愁战马，重歌流水带归鸦。梦寒飞过江南岸，茅屋依然竹径斜。
倦游久已厌纷华，欲问春蓑未有涯。宇宙一杯诗潦草，江湖十载眼昏花。恨身不及随阳雁，将母何如反哺鸦。家在青山烟雨外，春寒几立暮江斜。
篱根宿草已陈陈，谁护蕉红到此晨。雪里寸丹长似旧，人间万绿未知春。翻经曾识观身法，乞种亲为土地神。孤负晚风生酒兴，维摩示疾不沾唇。
山花山草杂前陈，谁解芬芳霰雪晨。红菡萏肥如欲焰，绿玲珑卷过于春。化工有意怜丘壑，老我无诗泣鬼神。待唤曲生相暖熟，雨晴禽哢是歌唇。
戍角吹将短鬓华，此情付与酒生涯。两淮无事山如画，九日明朝菊未花。有客敲门缘问事，无田负郭却思家。雁来不带江南信，带得新愁落晚沙。
天与西头扫泽苻，飞英亦暗合孙吴。冰肌起粟愁云母，水骨浮槎立雪姑。竹丈夫哉能崛强，梅兄弟者亦清癯。一蓑谁傍篷笼宿，画出寒江独钓图。
风借吴松十幅蒲，春愁渺渺际烟芜。傍船时有能言鸭，举网今无巨口鲈。欲访龟蒙前杞菊，谁怜麋鹿旧姑苏。一尊重酹沙头月，物色分流到我无。
山翁不办碧油幢，办与秋风𣃁老桩。嚼雪未论香世界，眠云已惬月轩窗。谁分兔臼玉千杵，不费鸿门璧一双。蚤晚乘槎问银汉，呼童多酿酒成缸。
月满长汀晚沐新，一凉犹下耐冠巾。江连碧树自今古，我与青山迭主宾。乞巧未能从帝子，坐愚宁免辱溪神。向来鸥鸟间何阔，莫是炎凉不我亲。
雨过苔矶片月新，黄琉璃簟岸纶巾。平生不负杨临贺，半夜谁呼祈孔宾。堪傲轩裳中酒圣，肯污笔砚论钱神。北山猿鹤应惊怪，已觉尘埃不可亲。
半夜江城久已谙，白鸥眠处落烟帆。诗穷政有牛腰轴，身散宁为马口衔。时以酒浇胸磊磊，或嫌山似面岩岩。春田芜没归耕是，待与丰年赋载芟。
绿阴政自可羸骖，舴艋何堪暑气惔。沙碛稍凉客且住，水程虽远未须贪。吾侪焉往不三黜，此段无劳忍一惭。山际有田归自好，休论暮四与朝三。
年光何啻蛇赴壑，仕宦略如鱼上竿。畴昔本无温饱志，归来只作等闲看。人间万事风涛急，雨外一蓑天地宽。潮落海门烟树绿，举头已不见长安。
投老归欤拙独存，剖瓜亦欲问天孙。故人有约夜堂醉，老子不禁秋暑袢。却恐长绳縻日月，政须高枕问乾坤。北窗风好难为客，未辨冠巾数候门。
半吐柔芳暖正妍，趁晴何不试笼鞭。玉环醉矣春无赖，金屋贮之人孰贤。花比红儿谁作谱，诗传娇客已成编。湘帘燕子人家月，一笑春风不计年。
黄州不识春风面，哙伍漫山桃李枝。银烛夜深妆额褪，锦屏睡足鬓丝垂。半醒半醉凌晨酒，几雨几晴寒食时。莫怨家人多命薄，缘愁却入老坡诗。
老砚生苔尔许时，谁怜官事落儿痴。江湖十载春无据，天地一舟归有期。客有相从蜗壳语，诗来云受鹤山知。皮毛剥落惟真实，那用诸公绝妙辞。
书生作计已差殊，况复真穷五技鼯。空费寸阴酬急羽，还同斗米饱侏儒。鸥盟正尔隔千里，鹤梦何曾到九衢。茅屋春寒明月夜，梅花曾与寄声无。
入手功名不厌迟，政须努力莫伤悲。二难宁共姜肱被，一染谁怜墨子丝。仕宦金吾吾亦爱，饥寒玉汝汝当知。青灯夜寂聊参取，侑坐为铭只此诗。
衰暮安能六出奇，桐孙赖有峄阳枝。九经库谩无遗读，千里驹宁不受羁。薄命久遭时俗态，此心莫倚老天知。待归共买黄牛去，耕落烟村月一眉。
骇绿纷红醉欲沈，晚风不易阿环禁。双回姐弟琼瑶面，独试先生铁石心。春事略如飞梦过，人生莫到受恩深。霓裳一曲今何在，不尽长吟复短吟。
倦眼忽惊三月暮，杜鹃啼处绿阴多。春今且住为佳耳，雨不能晴将奈何。红紫只催人老大，苍浪莫怨命蹉跎。贫中政自难留客，赖有诗情尚不磨。
莫怨乘桴道不行，身方否处道方亨。大千世界愁中老，八万障门嗔上生。了了不如都懡㦬，休休便是力修行。夜缸酒熟谁堪唤，共啜人间骨董羹。
老去犂锄易作劳，藤阴才午卧衡茅。须眉甚古松当户，羽翼初成燕出巢。安所归乎惟酒隠，宛其老矣只诗豪。忍穷不欠鱼羹饭，每向人间笑独高。
生菜春盘草八珍，灯前殊未觉家贫。几多荼垒中间事，第一屠苏最后人。衰病不图今夕健，须臾又是隔年春。东风自此无闲暇，万里乾坤一夜新。
梅花绕屋柳遮门，不是闾阎不是村。归寄柴桑人自老，就荒松菊径犹存。事关时命才何与，技止文章道未尊。灯火半生堪底用，只将黄犊教吾孙。
一牛西崦又东皋，独宿中年共作劳。世事略如云变灭，人生未抵玉坚牢。山林性气与时背，霜雪髭须得酒豪。野屋难为春帖子，自研冰雪写离骚。
当年意气亦堪悲，岁晚胸怀只自知。十有九分天不管，百无一遂老如期。灯寒夜雪渔蓬屋，春共梅花野竹篱。衰白东风那解绿，底须苦向鬓边吹。
薄薄村醪旋旋𥬠，一杯又了一年愁。化为道士前身鹤，驱向禅林露地牛。今我何如惟老圃，古人安在亦荒丘。牡丹且莫相孤负，已为春风著小楼。
一枝紫竹两青鞋，只么穷年亦自佳。理乱不知闲世界，浮休自若老情怀。竹居可使食无肉，草具宁须菜与鲑。春入灯花供别岁，葛巾随分对荆钗。
家世无年事可知，况吾久矣叹吾衰。玉丸不住岁华老，铁砚未穿筋力疲。一笛跨牛终寂寞，万钱骑鹤两参差。年年此夕椒花颂，能费先生几首诗。
守岁团栾谢两侯，堆盘水陆有珍投。鲟香透白琼瑶片，虾醉殷红玛瑙钩。湩酪远分闽峤雪，枝柑犹带石桥秋。老饕兀兀陶陶外，一笑人间百事休。
短发萧萧老侍祠，夜坛三上华封辞。皇储天启重轮日，帝座春环万寿卮。材具不供当世用，林居亦望太平时。羽衣舞手香如雾，报答空餐但祝厘。
追风逐月费攀跻，苒苒流光欲乳羝。命薄最于穷鬼厚，气高不为贵人低。交情安得玉连琐，世路真同铁蒺藜。未及龙钟且行乐，池塘吹绿又萋萋。
长须翁卧瓮头春，醉不胜扶绝可人。琥珀色浓红透肉，珊瑚钩嫩冷生津。欲酬野句不当价，粘出侯家总是珍。此法纵传无此料，石桥雪水玉粼粼。
酒醒山月欲侵楼，小摘园蔬雪满沟。春入石炉然翠釜，涛翻银海走青虬。十分脱出诗书味，一色本来风露秋。莫怪诸人难与语，满腔元只烂羊头。
花前谁与东西玉，但遣能诗一夔足。雨寒无奈雪飘零，酒醒却愁香陆续。阿娇深贮黄金屋，阿环初出华清浴。骑䲔安得谪仙人，宫袍夜醉金莲烛。
海棠寂寂香埋玉，山雨浪浪负欢足。闭门长憾虎头痴，对客不供貂尾续。径呼伯雅相拍浮，试坐毛锥三沐浴。满身花片为谁春，政欠太虚明月烛。
黑云压山雨如镞，霹雳火光龙起陆。四壁淋漓风撼屋，一窗寒灯卧空谷。龙乎龙乎盍归来，先生床湿生青苔。未识青黄麦枯死，古语更占春甲子。
玲珑碧树巧临池，影在窗前作么移。水墨画图春淡淡，莺花庭院日迟迟。不妨明月重相忆，怎许浮云浪得知。一片舞裀欹弱柳，风来时复托腰肢。
近看遥见总风标，不拣疏村自断桥。大士定中蒙素衲，太真浴起却红绡。别修花史为题品，高倡离骚伴寂寥。岁晚道人心似铁，爱香怜影尚魂销。
绿裳丹脸水芙蓉，不谓佳名偶自同。一朵方酣初日色，千枝应发去年丛。莫惊坠露添新紫，更待微霜晕浅红。却笑牡丹犹浅俗，但将浓艳醉春风。
击碎珊瑚小作珠，铸成金弹密相扶。罗襦襟解春葱手，风露气凉冰玉肤。并世身名杨氏子，旧家门户北村卢。知音未必能知味，曾遣青衫泪湿无。
春绿晴融太液池，好风都在万年枝。宫墙璆玉韶音远，合殿珠环晓漏迟。天近六龙扶翠辇，云深五凤挟瑶池。镐京长启需云宴，先奏端平第一诗。
晓跸初催上寿班，东风连夜致人间。九重春醉金鸾殿，万岁声幽碧玉环。大地山河年谷熟，太平日月羽书闲。明朝第一番花吉，并与琼幡下虎关。
二老风襟了不群，笑谈自可却尘氛。词臣旧奏平淮颂，里老今传谕蜀文。吴国隠然如一敌，赵边足以张三军。英辞整顿乾坤酒，捷羽飞来共策勋。
肯驾缇屏入古樵，熙春山更绿岧嶤。人如第二泉清冷，路亦无多秋泬寥。碧色玻璃供笑语，黄云𫁂䅉入歌谣。山城斗大能留否，见说弓旌有特招。
庐山谁与主文盟，入得光芒北斗星。笔可补天亲奏赋，芥如拾地久明经。诸贤等是良眉白，五色难迷老眼青。来岁不妨连举送，编排详定又彤庭。
礼乐当年鲁两生，一经科目共春城。数回地脉中兴相，文动天家正奏名。诏墨泥香题处湿，恩袍草色坐中明。莫嫌老守衰迟甚，曾向慈恩顶上行。
昨夜长庚烂瑞光，间生贤于应明昌。风云际会当千载，天地交通复一阳。曾播声名题雁塔，暂时文柄坐鳣堂。庆闱雅燕笙歌彻，紫诏催归侍玉皇。
精神天上石麒麟，器业无双间世人。欲展经纶趋北阙，暂将去范董南闽。彩衣戏处劝声溢，绛帐开时瑞气新。虔祝我公难老寿，八千为岁比庄椿。
怪石堆云矗大空，女娲炼出广寒宫。一轮常满阴晴见，万古无亏昼夜同。捣药声繁驱白兔，漏天孔正透清风。光明自照如来境，肯学姮娥西复东。
五载琴堂奏未央，乌纱紫绶鬓苍苍。三鳣已集弘农兆，五柳仍分彭泽芳。廉石一车归吏部，清风两袖付中郎。山间甲子君知否，好向关西卧夕阳。
湖光一片绮筵开，老矣将军去复来。漫说风尘轻似叶，岂教笳鼓动如雷。悲歌气喷三河少，武略功高八阵才。平望塞亭曾耀武，汉家空数单于台。
朔风一夜渡江村，北望云飞不忍言。仙隠老寻双橘柚，避秦人爱小桃源。烟波乱逐鸱夷舸，烽火遥腾马偾辕。闻道此山真福地，不知何处更离魂。
百年萧寺古云间，五夜焚修昼掩关。雪岭衣传方丈室，虎丘石点可中山。天开罨黛成仙境，地接琉璃映佛颜。我亦挂冠为弟子，同参肯许是耕闲。
貤恩乘传别金銮，老大门楣翠凤冠。咫尺玉阶沾露后，尚方丹诏落云端。新谐甥舅瞻蒲璧，世笃明良洒紫翰。遥拜圣明归梓里，望风父老笑歌欢。
君子于行东渡头，江村烟雨看眠鸥。秋风不借游山屐，客梦长呼问酒楼。八斗才怜新鹤发，十千囊尽敝貂裘。不须刎颈酬知己，一曲琵琶在远舟。
一即三，三即一，达磨不曾离少室。父子虽亲妙不传，一花五叶成狼藉。海风吹起怒涛寒，截流过者脚不湿。破沙盆子响玲珑，要在当人善抛掷。
嘤嘤春哢沸青郊，老鹤翛然独在皋。澹沲和风眠五柳，冲融暖日醉三桃。尽输乐事归妍唱，肯把牢愁寄续骚。想得旧游时入梦，西堂春草未应薅。
岂不怀归蜀道难，故来谿上税浮骖。新诗功次日迁九，潜圣仪刑昼接三。窗竹有情陪素隠，园花无赖恣红酣。要将云淡风轻句，参请宗门老晦庵。
枌榆阴里植甘棠，民坐春风吏履霜。治粟久持肤使节，握兰归喷望郎香。去思应共湘江永，来谂谁云周道长。拖玉腰金君不羡，令名姱节看流芳。
郎省分携恰五期，相逢一笑楚江埼。钓鱼山下人方到，回雁峰头客已归。夜雨未厌挥麈柄，春风无奈趣鞍鞿。临岐但祝加餐饭，人物如今角宿稀。
鹤书夜下建谿南，拔尽乡英万口谈。帝阙伫听胪唱九，宾筵试咏鹿鸣三。身名虽待文章显，气质须从道义涵。海内如今人物眇，掀天事业要奇男。
一眼高悬四海空，评诗谁出杜陵翁。紫鸾翠驳真难并，翡羽鲸鱼定孰雄。门外飞来清婉句，坛中报起寂寥风。锦囊已逐春风去，何日花前一醉同。
井卦分明说劳农，周人田制寓其中。但令此念纯无已，可使吾民养不穷。数豆荒餐延野老，一篇腐语诲村童。尔忱不属知何补，谩道天公靳屡丰。
三代兴甿法已精，田官众建日谆勤。一年一度情何简，于县于州责孰分。爱礼存羊斯仅可，卖刀买犊匪攸闻。周官千载何曾试，我欲重拈静楚氛。
衍漾春郊遍野畴，不堪回首剑南州。劝农官吏浑冠鹖，力穑丁夫总带牛。苦欲如邛嗟未得，自怜适越竟何求。春风万斛浓于酒，一与畸人荡许愁。
方向江湖拜散人，天王明圣尚哀臣。牵舟未得还三峡，乘传何堪使七闽。作牧幸逢青眼旧，论交宁叹白头新。却愁未税周原鞅，公已催归上要津。
苕滨衰白一羁人，五玷皇华遣使臣。已自无恩及南楚，那能有福散东闽。预忧刺史声名减，不称君侯佳句新。踏遍山川成底事，徒令沮溺笑知津。
雨余久不眺寒城，平楚遥知一望清。老杜颇慵看白谷，大王惟爱写黄庭。剪裁花柳春刀尺，错综江山帝纬经。终待幅巾同远望，逃他天械与天刑。
地褊难颁虎竹分，不妨六度作参卿。九江日落回君首，三树风吹动我情。此别不堪分袂苦，何时重听对床声。到官休道无来使，湓浦双鱼自可烹。
缾中储粟苦无多，百口张颐剧雁鹅。王粲依刘宁得已，严公待甫定如何。且须省却痴儿事，只好长为醉后歌。瓜熟归来再相聚，阿兄犹自种阳坡。
从来箕斗只虚名，石火光中了一生。寂寞九京薶子政，荒凉三径老渊明。我方遁世人争弃，君独忧时意未平。多谢相逢便如故，次山词气浩纵横。
已催四牡使𬴂归，江汉旋歌命召诗。借问仪庭集鸾凤，何如当道卧熊罴。柳迎士行成阴密，楼得元规发兴奇。少待边亭永清晏，却归簪笔侍龙墀。
采玉探珠遍九围，先容分不到离奇。委心自信天行止，用世定惭道觉知。且可谩持东海钓，终期不负北山移。杜陵虽老心犹壮，盍与同寻蜀相祠。
入东颇亦交名胜，安道闻孙更崛奇。明月清风能我共，高山流水只君知。遥怜把酒怀人处，正是登楼望远时。安得抽簪投海岸，相从朗诵快心诗。
我读江湖夜雨编，西风搔首一凄然。如何经济二三策，仅见琳琅千万篇。小隠安能老丹峤，壮怀犹欲上青天。此行若与涪翁遇，定把诗家古印传。
白鹤山中熊豹姿，可怜营窟傍苕溪。无家那得还三蜀，寄迹堪嗤傅一齐。共诧合能扪斗柄，谁知堂不爱榱题。厦成人已辞骚国，何日同登醉似泥。
尚记年时醉我宾，抽簪起舞坐生春。谁呼七七逡巡手，重现三三梦幻身。独乐园中老居士，沉香亭北谪仙人。吾今望此如蜂蚁，莫怪名花向我颦。
自叹吾生行且休，谁能长抱畏涂忧。三番自取刳肠害，百炼多成绕指柔。鞭凤笞鸾劳梦想，鬭鸡走狗好沉浮。从今投劾归渔隠，手掬清波荡许愁。
人在南山第几重，采薇端可继高踪。褰衣辟世锄三径，闭户求仁印五峰。周室如何废常隶，楚人犹听集夫容。大书元祐党魁传，今代岂无人姓龚。
烟雨凄迷主簿峰，伤心蕙帐十年空。梦魂吴蜀千山隔，归路湘江一水通。庄舄相看均是客，虞卿何事独嗟穷。天涯邂逅诚多幸，许挈诗囊入社中。
七年高卧霅溪滨，阅尽诸公上要津。共怪朝无书一字，宁知项有铁千觔。渊明肯仕义熙世，刘老要完元祐人。四壁新堂基已就，从今饱挹洞庭春。
使君五马日边来，犹是当年逸骥才。汉竹光荣知妙简，召棠蔽芾喜重栽。试听孝肃传新令，𥩟看文清拜首台。盛事难逢须烂醉，楼头玉漏莫相催。
本意苕溪老钓蓬，乘轺来访玉仙翁。并游元自从迂叟，将漕何妨拜潞公。宿世神交双剑合，平生心事一樽同。乾坤整顿须公等，夜掣铃绦紫禁风。
幅巾支杖勇还乡，昨夜方开昼锦堂。司马高风倾国慕，韩公晚节袭人香。已忻绿野修初服，好为丹山酹一觞。卜夜莫嫌秋漏永，仙翁鹤骨尽康强。
翠𪩘嵯峨插斗牛，仙家风景自清幽。从来此县传佳谶，就筑西湖占上流。层塔可梯升后进，五峰有路达前修。邦人接踵登科去，我亦京华共宦游。
半恋家山半恋床，起来颠倒着衣裳。钟声远和鸡声杂，灯影斜侵剑影光。路崎岖兮凭竹杖，月朦胧处认梅香。功名苦我双关足，踏破前桥几板霜。
十年随牒访三高，不觉星星上鬓毛。尚忆齑盐形夜梦，聊因椒柏荐春醪。文盟再会知何日，臭味相投属我曹。总是虞庠旧培植，致君当不愧夔皋。
听得敷纶天上头，二星交会玉虹流。风生三路军容壮，春到双江喜气浮。谈笑预知传露布，劝酬只恐促更筹。会看印佩黄金斗，肯羡当年定远侯。
恰好莺花一半春，福星相会赣江滨。丈人师吉符前谶，肤使心同扫旧尘。看剑引杯宜酩酊，轻裘缓带倍精神。从今浄洗天河甲，有诏催归两重臣。
使轺严戒鼓逢逢，熊轼颁春到此邦。炳炳福星临一道，融融爱日照横江。断霞秋日闲飞鹜，荒草寒烟不吠厖。台府交欢同一体，从今俗返古淳庞。
阅武堂前宿雨晴，柳营刁斗五更鸣。风生貔虎夸身健，日射旌旗照眼明。管领春光三月暮，雕镌诗句十分清。折冲樽俎今余事，自有胸中十万兵。
衮衮诸公台省居，可怜无地著吾庐。前因本是四禅派，今日相追九老图。忧顾全闽曾倚重，诛锄遗孽岂容逋。兔葵燕麦玄都满，休忆桃霞映绿湖。
大造无私只一中，历公五任协民风。景星三出南台瑞，边驿千章北海忠。日映彤弓开岭北，龙翔沧海启江东。只因外补功名损，可恨车音万里空。
自笑冯唐老未侯，短衣匹马异乡游。卧闻破屋萧萧雨，坐听西风叶叶秋。邺下已非公干在，周南徒叹子长留。丈夫盖世英雄气，肯学世间儿女愁。
耳见何如得眼闻，山根磅礴极初分。浮沤起灭自潭影，大地晴阴空岭云。何处老人来听讲，他年少府有移文。由来清调须吾辈，幸不山王愧五君。
莺去湖存事渺茫，梵宫占断水云乡。四围烟树浪涛阔，六月桥亭风露凉。远近征帆归别浦，高低渔网挂斜阳。翠微深处一声笛，惊起眠沙鸥鹭行。
极浦遥山合翠微，周回秀色自清机。长江淡淡吞天去，白鸟翩翩接翅飞。屐齿苔痕犹故迹，露沙霜树映斜晖。牧童何处吹羌笛，吓得巢禽不敢归。
路傍官河一带长，风帆沙鸟认微茫。人生行乐知能几，世事多虞只自伤。破衲卷云秋漠漠，淡烟斜日晚荒荒。不堪吟罢东回首，底处青山是故乡。
路曲山隈一径通，天开地辟幻金宫。溪桥袅袅穿黄落，雁字联联写碧空。唤客不须嫌酒恶，昔贤何必哭途穷。生涯淡淡随缘过，休把行藏问化工。
仙境闲寻采药翁，笋舆乘兴得蒿蓬。山钟夜度空江水，窗户凉生薜荔风。断臂青猿啼玉笥，斜行白鸟入遥空。舍南有竹堪书字，借笔题诗却未工。
逦迤前冈压后冈，鸟鸣山馆客思乡。孤村树色昏残雨，满耳蛙声正夕阳。对酒已成千里客，怀人空结九回肠。平生忧患谙偿遍，回避红尘是所长。
驿路穿林断复通，客程蛇绕乱山中。三杯软饱千林暝，万事从来一笑空。珍重故人相问意，自怜羁客尚飘蓬。江湖易有淹留兴，已许沧浪伴钓翁。
怪服先生众骇闻，卖刀买犊便耕耘。棋功过却杨玄宝，赋咏思齐郑广文。直为篇章非动众，忽携书剑远辞群。行行快趁风烟阔，得句不妨时策勋。
兄弟将知大自强，南山雾里晦文章。睡轻可忍风敲竹，语妙何妨石作肠。碧瓦朱甍占肃爽，紫兰红药共凄凉。渔舟去后天将夕，月入波心碎夜光。
石路无尘竹径开，幽园寻胜独登台。桥边野水通渔路，城上秋山入酒杯。紫闼青云俱未遂，红颜白发递相催。悠悠兰渚动归思，归思临高不易裁。
谁复知予懒是真，平生自信解甘贫。苦无名位高今世，为有烟霞伴此身。长掩柴荆避寒暑，犹将谈笑对风尘。只今那得王摩诘，状取江湖太古民。
日色今朝分外明，湖光浩气共澄清。鸟啼绿树穿花影，水泛青山入古城。眼下见荣还见辱，病中嫌雨又嫌晴。衰迟自喜添诗学，三十年来掉臂行。
山引千岩翠作堆，钟鸣楼阁晚云开。鱼吹鉴面晕痕蹙，人过桥心倒影来。要听剧谈飞木屑，便期携手上春台。世间刚有东流水，一洗从前猿鹤哀。
衣弊履穿不讳穷，篱门和竹夹西东。闲栖已合称高士，发兴真成继庾公。人世鹤归双鬓上，丹霄路在五言中。却须袖取经纶手，深入芦花作钓翁。
别后沧波路几迷，竹风松雨共凄凄。十年依旧双瞳碧，四海仍传一角犀。池上溶溶浮日暖，山中物物是诗题。先生莫道心如铁，可忍红英半著泥。
柳色葱葱官渡平，梨花吹雪度清明。山从海岸装吟景，寺倚云峰更晚晴。潮水忽生添野水，春城何忍作空城。黄莺久住浑相识，故作林间求友声。
苍岸古木霭烟萝，风俗犹闻晋永和。绿树碧檐相掩映，青鞋黄帽饱经过。还缘世遇兵戈闹，颇觉闲消日月多。盘礴幽窗觅诗处，月明天色白连河。
上得孤城向晚春，其如衰病只伤神。鼠肝虫臂窥前辈，虹旆星车委后尘。两鬓已霜难讳老，一机何处定非真。愁来只有贤从事，千里相逢如故人。
临溪柳带正依依，落絮因风特地飞。岛上断云垂极浦，城头初角送残晖。闲过绮陌寻高寺，谩绕清流欲浣衣。重到张公泊船处，家家扶得醉人归。
晚凉闲步向江亭，山色偏于晚有情。彩索平时墙婉娩，飞花满眼句纵横。五峰遥拱千岩秀，四水萦纡十里程。鹊噪鸦啼俱喜色，望中浑恐是蓬瀛。
强半年光属苦辛，生涯如在旧山贫。江南江北闲为客，人去人来恨转新。节里且追千载事，胸中别作一家春。明年此会知谁健，不问苍生问鬼神。
岁月悠悠一梦中，荣枯消得几何功。宁为宇宙闲吟客，岂是江湖把钓翁。山口断云怜旧路，沙边微雨湿孤蓬。饭余鼓腹聊行乐，立尽疏帘落絮风。
五字研成举世传，醉吟朝夕在樊川。江南海北三千里，雨散云飞二十年。壁上尘黏蒲叶扇，镜中人入洞庭烟。倦游客子心无际，遐想星轺思惘然。
小葺茅茨紫翠间，门当宫道不曾关。剪裁风月聊堪醉，奔走尘寰出老颜。半局残棋消白昼，十年归梦满青山。江城今可徘徊处，莫怪频频此往还。
六尺枯藤了此生，青春作伴日同行。墙头花吐旧枝出，原上人侵落照耕。芳草似袍连径合，乱山如画带溪平。杜鹃知我归心急，啼了千声更万声。
南北三年一解携，曾书蕉叶寄新题。知渠已富江山句，英誉自成桃李蹊。坡底诗人梅底醉，云间秋雁水间栖。千岩万壑时相忆，迢递寻君梦不迷。
一源淳朴鄮山川，一簇人家起暮烟。世乱不妨松偃蹇，客程依旧水潺湲。云横新塞遮秦甸，树荫澄江入野船。闻说函殽犹险在，为师怀想几凄然。
客里唯君数往还，笑谈终日尽君欢。敢将古道为吾事，已作归心即自宽。露草欲随霜草尽，泉声长带珮声寒。月生更爱栏干影，未厌殷勤达曙看。
可要栖身向薜萝，闲门空掩半庭莎。天寒日暮游人少，花落僧禅覆地多。六尺屏风遮宴坐，数椽月屋爱岩阿。我今客气浑消尽，无奈千茎鬓雪何。
谁向云端著此亭，檐前树木映窗櫺。野田流水溅溅白，芳草随人段段青。春服照尘连草色，云萝幽信寄茶经。史君领客周遭看，钟送遥帆落晚汀。
青云直上路初通，白凤新词入圣聪。抵掌剧谈吾浪语，连城增价子何穷。共登小阁春风里，又解征帆落照中。此去优游益吟咏，公余无惜寄诗筒。
客里无聊久合并，梦回南北昧平生。苦吟风月唯添病，独冒烟岚促去程。城外诸峰迎落照，花边白犬吠流莺。阮途未用嗟漂泊，自有孤云识此情。
沉醉无期即是乡，暂偷闲卧老僧床。纵游籍草花垂酒，陈迹题诗蜗篆梁。故国山川皆梦寐，天涯形貌各昂藏。芭蕉叶上三更雨，一阵疏来一阵狂。
群峰当户晓岚晴，杨柳风和日听莺。郭外春山明锦绣，门前弱水即蓬瀛。期登野阁闲应甚，来惯幽禽近不惊。独凭栏干意难写，绿桑疏处哺牛鸣。
鸦啼古木乱云深，地带河声足水禽。檐雨滴秋残旅梦，夜堂疏磬发禅心。五年乳窦峰前路，十里尘媒溪上林。满目云山俱是乐，故人携客作幽寻。
海内艰难各饱更，鬓毛宁与化工争。春宵思极兰灯暗，晓角初吹客梦惊。壮思不逢韩吏部，绝交益愧孔方兄。到头诗卷须藏却，薄饭粗缯老此生。
及瓜一笑上浮艎，孤淡无君得趣长。秋月春花入牙颊，锦机绣段出肝肠。诗题寺壁云根润，江送蓬婆雪汁香。丞相旧知为学苦，回轩应问石渠郎。
遍绕篱边日渐斜，尽无鸡犬有鸣鸦。风凋古木秋阴薄，烟琐西山暝色赊。题柱未期归蜀国，系船长得傍芦花。云林好处欲留脚，要趁新诗挽物华。
原下相逢便别离，故人特地为嗟咨。高滩落日光零乱，春水涵波绿渺弥。四壁一身长客梦，三年两作送君诗。紫垣名士推扬切，会向天庭振羽仪。
白苇黄茅路四通，芙蓉憔悴菊垂丛。川原缭绕浮云外，楼阁朦胧细雨中。蔽野吞村飘不住，重山复水去无穷。丘郎蜡屐能从我，一任此身同转蓬。
刘郎潇洒水为居，水碧山青画不如。绿竹可供公子钓，紫鳞时掣季膺鱼。幽寻胜事鸟窥牖，闲卧临窗燕拂书。触目韶华总诗本，放怀端与世情疏。
满庭松桂雨余天，病眼开时月正圆。罗列众星依木末，安排流水落檐前。倚松长啸宜疏拙，随处何妨且信缘。白发青灯两无语，瓣香深炷夜堂禅。
杏褪残花点碧轻，残花含恨脱红英。树连翠筿围春昼，风入青山送雨声。不办扁舟访安道，何妨莲社醉渊明。如公自是銮坡具，盍与吾君致太平。
争渡行人簇晚沙，归舟天际暮云遮。波生野水雁初下，竹映寒原日已斜。剩欲出门追笑语，可堪垂白各天涯。知公颇有奇章病，戏墨贻嘲栖暝鸦。
二水奔奔鸣屋除，山川澄浄九秋余。故人相见自青眼，病叟中间已白须。风射破窗灯易灭，鹤归乔木月难呼。政须送与王摩诘，画我凭栏觅句图。
柳暗人家水拍堤，人家随处有柴扉。草中白道穿村去，门外黄尘扑面飞。返照未沉僧独往，暮山时见鸟双归。风从北户来披拂，暗递花香入客衣。
午枕藜床梦忽惊，窦家园里有莺声。半生客路逢佳节，万瓦脚跟开化城。㶉𫛶刷毛花荡漾，蒲萄上架月纵横。谁教并向此中见，清杀诗翁老不胜。
羡君潇洒有余清，霜翮摩霄万里情。冰雪照人徐孺子，篇章高体谢宣城。摇窗竹色留僧语，步野风寒散酒酲。明日岳阳楼上去，不妨谈笑又诗成。
未遂青云一挂科，科名成后竟如何。贫疑陋巷春偏少，学办痴龙艺最多。剩把文章鸣圣代，却思猿鸟共烟萝。高吟大醉三千首，他日阳春白雪歌。
长日林皋独醉吟，久贫如得顾家金。属文想见翻新样，执卷犹闻惜寸阴。世上纷纷蛮与触，胸中历历古兼今。有时出纵风烟步，多谢携筇数访寻。
一蚓蜿蜒行燥土，定是明朝天作雨。六厖酣憨初眈乳，乍见异物吠惊睹。老厖垂涎傍睨顾，此心亦以舐犊故。鹑衣百结多儿女，锦屏鸳帐辄独处。
芦苇战风声飒索，细雨吹丝冰帘箔。暖盘醉客珠履喧，耸鸾笔飞玑唾落。诗人大义在切磋，曳裾弹铗籍若何。正伦风化理不二，御邦即是家之和。
香泥封箨接头新，幻出花王见早春。时节不须寒食候，工夫远胜洛阳人。嫩黄蜡叶拳微皱，半醉宫妆粉未匀。恐怕晚风须爱护，罗帏遮却看频频。
眼眩繁妍锦一机，铜缾分插递参差。几于饤坐看如偶，却为轻寒谢较迟。售用奢豪须藉酒，形容妖艳每难诗。微风忽度轻披展，绝忆霓裳驻拍时。
左携珍帖右花王，雅贶何殊照乘光。拆壁漏痕含虿尾，珍珠露颗带天香。数千叶密怜檀晕，怕六丁收谨匣藏。答谢苦惭无好语，撚髭空断不成章。
石上芭蕉手自移，黄梅便得雨如期。水根联络银丝漾，风叶纷抽羽扇欹。日验发生疑有准，心加爱护每忘疲。犹如老大初生子，及见成人长立时。
一痕朝日界晴窗，森肃清寒昨夜霜。砚怕生澌微贮水，炉因拨火起余香。最耽诗帖闲中乐，无奈尘埃客里忙。却是小春花谢绝，海棠经月驻红妆。
睡觉檐牙月一钩，适闲真不愿封侯。病多药裹长为侣，静著炉薰转更幽。席上眼明梅破腊，霜余珍重菊经秋。从兹可向家居否，强半经年在客舟。
久居朝迹迟迁次，虽在琴斋颇寂寥。交少自应无援拔，地寒安得有肥饶。桃花落处春风紧，梅蘂开时腊雪销。毕竟徐行能远到，樽前赢得且逍遥。
无庸下考又三书，知愧知惭意少舒。傥便盍簪叨墨绶，纵然休仕亦绯鱼。何人不愿重金服，那个无心驷马车。修短洪纤应赋定，好存方寸一由渠。
不梦华胥仍不醉，灯青室白自高眠。频闻干叶下空砌，遥认征鸿唳远天。虑淡殊非同槁木，无营岂复在龆年。回思扑漉红尘久，亏损工夫只自怜。
南薰初爱叶田田，忽见茎枯欲倒悬。风露渐凄生澹泊，水天相映作澄鲜。无人领会微吟意，独自咿唔薄暮天。一对陶朱山下鹭，飞飞冲破晚炊烟。
护毛不用笼宽织，半杀雕翎养自驯。退易进难微鹤叹，凉来炎去异鸿宾。横枝梅下眠和月，临水薇边游近人。更着花栽安藓石，黄筌图画镇长新。
自叹凄凉客寄身，已孤茱酒奉慈亲。未应一夜无芳菊，共上层楼有可人。日射寒山宜近晚，霜殷秋叶艳于春。清欢率尔吾侪事，帽落龙山意更真。
二祖霜台有烈声，传家文宪见先生。刚而不折松筠寿，贫弗滥求冰玉清。陶令秫田诗料足，窦家桂子义方成。即兹更有高贤传，岂羡区区世上名。
行乐今非少壮时，一樽聊以酹吾师。只鸡岂敢方前辈，下马犹能慰所思。原上松杉新种植，望中桃李半披离。归途剧饮赓新句，颠倒纶巾不自持。
只鸡斗酒礼虽微，苦雨终风志不移。卧病已辜寒食约，践盟犹及小春时。老怀伤感浑如旧，同舍追陪尚可期。少憩东湖勿匆遽，片云来往正催诗。
锁窗寂寞守灯荧，熟数陈踪迹杳冥。已自无心云淡淡，不应逐计鼠营营。发生最普惟春力，幽隠旁昭是月明。试品梅花霜下角，动人深浅似秦筝。
水临轩槛绝纤埃，砌面茸茸上绿苔。伺𫗪金鳞浑可狎，低飞翠羽不生猜。篆薰欲起筵初集，清磬才敲梦恰回。正好西风坐萧爽，官程翻怕驿书催。
曾闻老吏说先猷，咳唾珠玑下笔遒。大器莫为时所用，高科还有子能收。相逢禹会嗟何晚，薄可郊寒匪暗投。珍重斯文肯勉力，清朝坟典要人修。
诩诩言词巷陌儿，倾心反目易安危。可嗟香尽蝶犹恋，谁谓机萌鸥不知。寥落丹青秋后扇，纵横黑白局中碁。料应主意非疏贾，其奈难祛绛灌疑。
自欣分得槠山邑，地近钱塘易买花。堆案文书虽鞅掌，簪瓶金玉且奢华。酒边已爱香风度，烛下独怜舞影斜。矾弟梅兄来次第，搀春热闹令君家。
重到招提十七年，吟题墨色又成嫣。蟠虬老桧枝垂舞，像刻前碑石载镌。留赋纵然常满壁，玄机竟莫悟枯禅。道场法子丛居盛，奚复芦花施钓船。
多幸廛居辱镇临，政平底用减科箴。昔闻偃室弦歌化，今见邦君抚字心。帘度荷香供永昼，水寒山影泻清音。从来县谱无他事，祇说恩波一脉深。
圣主严恭德意真，两仪合飨鉴精纯。九筵五室仪章旧，一祖三宗侑典新。风日盎温銮辂驾，月星明穊玉卮陈。元良式献邦家庆，共祝吾皇寿万春。
格天盛德素躬全，肸蚃交通心即天。供币用将祈永命，奉粢端为告丰年。宽条日布民安业，捷帜星驰将护边。虎拜紫宸称贺处，祥光萦绕御炉烟。
愚臣何幸际明时，才本疏庸玷宰司。未报圣恩怀夕惕，更叨使领侍亲祠。骏奔重屋仪文肃，鸡揭端门惠术施。归美惭微天保颂，畏威愿继我将诗。
有美英姿七尺长，桓桓威武孰能当。保州萧史来依德，拒逆侯生竟败亡。爵受重安持督节，谥书忠壮配高皇。堂堂庙宇黄牢下，暮鼓晨钟不暂忘。
午鸡喔喔岭头闻，下岭相将日已曛。跨涧小桥斜贴水，悬崖峭壁冷生云。青帘渐唤新从事，白壁犹存旧墨君。桑柘渐浓麻麦秀，田夫村妇总欣欣。
山人坐题山水清，一空霁色无阴晴。虚堂夜看星斗落，老鼎昼汲风泉烹。杯间聊学蔬笋气，云外远飘弦诵声。晦翁溪斋二三友，神游于此留其名。
解鞍小憩索胡床，五载重来两鬓霜。庭下幽花迷蛱蝶，屋头乔木弄笙簧。棣华喜遂团栾乐，柳絮从教上下狂。明月浮丘访仙伯，径迷芳草马蹄香。
圣心翼翼对苍穹，蒇事明禋协肃雍。玉辂晓升香雾滃，紫坛夜款瑞烟浓。风声应律谐箫管，月色澄空映璧琮。丹凤楼前恩施溥，欢呼三祝效尧封。
森严羽卫拥和銮，咫尺龙颜侍至尊。禋祀仪文勤圣问，敬天实意进刍言。百神受职来鸿祉，多士承休肃骏奔。右飨不常威可畏，载歌周颂报皇恩。
不效痴禅误此身，安居随分乐天真。闲寻草药防医病，广施仙方为济人。学道未逢师诀窍，收心且养自精神。修持要到无空地，扫却从前碍眼尘。
浮云初敛夕阳斜，路入江村四望赊。木厌霜浓频脱叶，梅嫌春小未开花。翩翩过雁摩晴汉，隠隠孤帆趁落霞。欲壮吟怀沽斗酒，野田多处少人家。
五叶尧蓂纪诞弥，庆流文祖已垂基。星明南极老人寿，春布东皇太乙时。红入仙桃千岁实，青归御柳万年枝。岭民喜见升平象，拜手同赓天保诗。
碧虚飞信入蓬莱，约我骖鸾伴侣来。蔼蔼祥云射虹渚，缤缤香雾下龟台。喜乘莲叶经琼海，笑指梅花荐玉杯。圣算自应天地久，蟠桃不计几回开。
相对封人共祝尧，玉觞潋滟酒浮椒。千山佳气供红旆，一道仁声赖翠轺。南极仰祈天上寿，东风不隔海滨遥。恩浓湛露何为报，勉属清忠答圣朝。
春风旗鼓拥元戎，万马方嘶一洗空。不惮八千来剑北，始知十二小齐东。将扶灞上真人业，未说隆中宰相功。整顿乾坤谈笑事，归来置酒未央宫。
皇天祚宋启真儒，手钥秦关镇蜀都。方策有之伊吕偶，规模如此汉唐无。军声劘刜归帷幄，王事驱驰在粟刍。把酒东湖需捷奏，伫催公衮醉西湖。
自拥雕旗运阃筹，星霜四历玉关秋。深培根本安全蜀，直用精神定远陬。琴鹤公将离峡口，樵渔我亦访吴头。溪山好处俱堪饮，江路相衔醉未休。
晓来微雨过前溪，见说桃花水正肥。人送风帆还紫闼，客随星履近黄扉。昔陪关上青牛到，今趁辽东白鹤归。留得春风满全蜀，尚知杨柳赋依依。
一从棋折佐筹帷，凛凛威名塞汉知。大范老今归去矣，小申公为易新之。檀溪春草轻车熟，苕霅秋莼短艇宜。千载岘山磨不朽，重添羊杜两丰碑。
𬴂𬴂牡驾暂临边，淮海东头护玉旃。春满四郊耕谷雨，云屯万灶饱炊烟。平山柳絮随丝辔，新水桃花飏彩船。潋滟一杯拚却醉，明朝有诏侍甘泉。
新墉屹屹解严围，十万全师破贼回。元帅拥旄朝授策，将军画棰夜衔枚。椎牛脔炙欢声动，伐鼓传觞哀拍催。尽道平淮勋业盛，总须图像上云台。
八年一柱屹长城，此老胸中百万兵。有造于西棠播颂，穷荒之北草知名。喧天笳鼓归时乐，揭日旗常旷世荣。且为平山应少驻，莫辞酩酊尽欢情。
同是虚皇老从臣，海山深处细论心。金兰谊笃新藩翰，玉笋班趋旧禁林。对月不妨延桂影，思人惟有护棠阴。公归定是调商鼎，莫忘梅花雪片吟。
鹭洲鸳渚久相知，弭节开藩并此时。越俎况当交使事，举觞何惜话心期。欣逢桂子三秋候，细和梅花万里诗。指日骖鸾天上去，倚看接武步丹墀。
玉帐宏开会众英，崭崭头角露峥嵘。人才数半凌烟赞，姓氏推先月旦评。桂子风前鹏翮健，梅花雪外马蹄轻。两魁衣钵须争继，联辔归来昼锦荣。
底事元戎辍上流，扬州势更重荆州。要酬棠笏中原志，坐释枫宸北顾忧。白羽一挥新玉帐，朱帘半卷旧红楼。此行整顿乾坤了，公衮莱衣正黑头。
海风吹月近中秋，碧玉天高灏气浮。文武对开王俭幕，主宾同上仲宣楼。棋边正要看新著，酒畔何妨话旧游。了却经营宛洛事，入登枢筦赞帷筹。
汉江为带楚山维，多少兴亡此地知。万里边风寒故垒，千年陇月老残碑。尘迷柏土龙根幻，水绕檀溪马骨悲。举世岂无羊叔子，草莱犹未起男儿。
指点烟林正午钟，亭亭楼阁有无中。铺张翠盖松间日，扫洒红尘竹外风。啼鸟不惊禅入定，落花无迹色成空。解鞍暂作今宵歇，恰与云堂旦过同。
暑雨祁寒路两经，二童一马影竛竮。檐花夜滴溪添绿，云叶暮横山减青。箬笠芒鞋今古道，竹篱茅店短长亭。未妨老子登临兴，解却征鞍且暂停。
问讯匡庐几度经，何时袖手摘天星。世如春梦空头白，山似故人终眼青。便欲移文寻鹤帐，又还呼渡过鸥汀。它年学得香山士，定结茅庵入翠屏。
怪得虚檐寂溜声，起来云淡月微明。只消一夜西风力，尽扫千山宿务清。农舍少酬终岁望，客途拟过小春晴。枝禽亦似欣欣意，飞入烟林自在鸣。
枫染酏颜菊亦酣，霜天风味饱相谙。马蹄去去江之北，雁影来来塞以南。云外数峰轻抹翠，雨余一水碎挼蓝。肩舆催问谁家宿，落日西山已半含。
欲知峡路打滩涡，千尺苍筠用力多。进退不烦篙影动，东西惟听柁师呵。命垂一缕惟天耳，力挽千钧如水何。争似钱塘江上路，夜深柔橹听吴歌。
堪怜𣸣淖上舟难，争似山坳住舍安。雷鼓喧呼人挽缆，风鬟笑语女盘滩。倦凭秫酒生春思，愁怯衾裘御夜寒。多谢新诗慰牢落，灯前一笑病怀宽。
峰巍鳌柱疑娲立，地峻龙门自禹开。山色半昏朝欲雨，滩声不蛰夜何雷。云屏烟障相迎送，沙鸟风樯几去来。徙倚阑干不知倦，一诗弹压愧非材。
安刘事固异危刘，相去英雄二百秋。火德方中徒僣帝，星营何陨遽亡侯。草庐龙去存吴恨，陛戟蛙狂遗汉羞。成败不同俱庙食，宁非霸业结偏州。
一滩才过一滩催，虽若危哉亦壮哉。白狗甫随狼尾去，黄牛又逐虎头来。狂澜逐淖几成沸，坠石穿江乱作堆。堪笑舟人诧春涨，溯流难及顺流回。
巴峡向来惟屈姊，汉宫奚事出明姬。当时本有平戎术，中国难容绝世姿。忍死定仇娄敬策，惜生不遇武皇时。后人却恨毛延寿，断送春风入远夷。
不管天涯与海濒，万红千紫一番新。楼头钟鼓三更雨，墙外鶑花二月春。风软雁奴归羽急，日迟鸠妇唤声频。青门载酒浑闲事，愁杀英雄老塞尘。
夏云方建汉旗赤，春事已如周辙东。几度炎凉经嫩绿，一番荣辱委残红。杜鹃岂为归心设，蝴蝶也无清梦通。万里天涯喜强健，賸开窗牖纳南风。
足迹初来剑北州，试登危栈瞰江流。万山西接地穷处，一水东归天尽头。欲访殽函无健马，相忘楚汉付轻鸥。丈夫要了中原事，未分持竿老钓舟。
一水横桥碧作弯，两山排闼翠成环。寺居野色烟光外，春在人情物意间。点检花稍香浅浅，摩娑苔刻字斑斑。门前车马空来去，云自无心鸟自还。
天公殊不间西东，物意人情处处同。麦垄绿雏犹欠雨，花蹊红穉不禁风。子规又唤天涯客，布谷还催田舍翁。欲挽游丝网春住，归鞍催我又匆匆。
轧轧肩舆上剑门，春和身健快于奔。风翻红雨摧芳信，山带青烟入烧痕。领略物华无好句，破除旅思有清樽。高人喜与松风接，莫遣梨花到梦魂。
朝来渐可试春衣，弩末轻寒力已微。木叶未繁山尚瘦，桃花欲落水初肥。疆陲虏逐征鸿去，庭馆人随社燕归。紫陌青门无恙在，不妨携酒问芳菲。
手袖干将射斗牛，当时天意在兴刘。不劳游刃烹秦鹿，直以余锋剪楚猴。将相岂烦加越砥，宽仁自足淬吴钩。断蛇断石都休问，遗恨平城雨雪羞。
点点红妆缀绿枝，睡犹未足已相宜。欠呼杜老供吟笔，仅约杨妃倒酒卮。数日以来应烂漫，一风之后想离披。凭谁警戒司花女，密遣轻阴谨护持。
徙倚阑干目送间，山容如我亦苍颜。恍思戏马登吴会，拟逐飞鸿度汉关。草木与俱嗟岁月，古今无恙只江山。天公幸自无风雨，一笑黄花分也悭。
眼空凡马绝全牛，肯念江萍万里浮。一倡朱弦补骚雅，片言华衮续春秋。礼罗自昔须温造，文馆而今欠薛收。要任丘墟百年责，慎毋樽俎上南楼。
诗怀今古浩无垠，谁寄梅花陇首人。刍豢悦心文字趣，筌蹄忘象性情真。相望夜月袁宏渚，一洗西风庾亮尘。我欲莼鲈便归去，雁来应问五湖春。
江乡霜后饱珍肴，万里持来仅带糟。虽惜横戈酣白蚁，尚知解甲护红膏。开樽祗觉牵归兴，作赋犹当继老饕。油幕晚寒梅影静，亟持大白荐双螯。
世事纷更局面棋，滔滔逝水只东之。几堆顽石鬼神护，一节高风今古奇。司马岂能无战垒，卧龙祗合在筹帷。将星一落空遗恨，费尽诗人几许诗。
屹屹金城唐砥柱，如何流落向蓬州。一时名节犹山重，千古忠魂与水流。不待遗文垂纪录，自存生气沮奸谋。当时谁挽浯溪水，为洗离堆一段愁。
我住华亭惯识伊，九皋仙去逐云飞。北山久为悲空帐，赤壁还曾梦羽衣。姑和黄楼崔颢赋，为邀华表令威归。腰缠却笑扬州客，应对金泉愧子微。
徙倚阑干日未斜，四围不着一山遮。浪花滚滚翻春雪，烟树霏霏夹暮霞。壮丽中居荆楚会，风流元向蜀吴夸。楼头恰称元龙卧，切勿轻嗤作酒家。
试从沙渚入荆城，十里金堤掌样平。晓露香留红芰湿，午风清逐白苹生。柳边系马频酤酒，沙际呼鱼旋作羹。所欠直惟佳客耳，明朝能辍暇偕行。
萧萧风雨问南关，客里单衣八月寒。灯火数家栖逆旅，江山千里走卑官。飘零岐路凭诗纪，寂寞襟怀借酒宽。亟写音书寄乡国，北山高卧尽平安。
我学言诗诗不奇，蒋君言命却能诗。岁寒如许松不改，春信未来梅已知。丘壑何如归去好，江湖终匪老来宜。辰州极去湘南近，办取柴桑三径资。
昔插金莲醉五泉，与君抵掌共谈天。蜀山历遍数千里，荆渚重逢八九年。子为丹砂行作吏，我无金鼎可求仙。更怜不是春风手，雪意垂垂送去船。
夜来白凤下天潢，幻得人间玉样光。万里园林变春景，几家篱落失秋香。黄䌷歌枕水为骨，纸帐吟梅铁作肠。争似城南老夫妇，地炉相对拥蒲穰。
青女欺寒未肯霜，先将银铄散祥光。芙蓉晓院不禁老，薝卜满林惟欠香。冷入宝环销翠羽，声随石鼎煮羊肠。兔园赋罢谁能继，留得诗人祝岁穰。
向来亭上醉流杯，千朵莲花一树梅。金炬依然霜不管，琼琚犹待雪相催。凌波仙子欣无恙，姑射真人唤不来。风景则同怀抱异，倚栏欲去更徘徊。
底须风景叹新亭，且听樽前贱子陈。拚却玉山颓绿醑，莫将银海眩黄尘。山容似画屏环立，世事如棋局几新。惟有东风不今古，露花烟柳一般春。
美哉轮奂若天成，一笑凭栏趁喜晴。弹厌江山诗句老，破除胸臆酒樽盈。溪头圉圉观鱼跃，柳外萧萧忆马鸣。明日无妨再联辔，海棠犹未醉春酲。
春风小试被庐搜，抵掌功名一战收。万里关河走狐兔，五更笳鼓肃貔貅。星驰列骑看腾跃，云合嘉宾乐献酬。机会不来人易老，故都惆怅麦油油。
避愁聊复上层楼，上到层楼转更愁。杳杳青烟榆夹塞，鳞鳞翠浪麦平畴。山连楚甸三千里，地隔中原四百州。立尽栏干谁领会，沧波渺处起沙鸥。
淳熙公论盛槐门，文献依然故笏存。晋世昔闻期毕万，鲁人今喜见臧孙。交游半是清流望，趋向难为俗子论。久客诸侯宁郁郁，公卿元自出藩垣。
留台雄峙渚宫边，江汉中间别一天。号令半皆归后务，规模几不减中权。况从席上分邹湛，细向楼头访仲宣。为报荆人好相庆，幕中无事帅垣贤。
幕底从游数月间，孤灯冻酒饱相欢。平生得此于人寡，举世如斯知己难。舍我遽轻千里别，祝君惟有一分宽。杨花正怯春归去，忍向南关送客看。
庐存龙去迹成非，草木空山圣得知。成败论人陈寿史，功名余恨少陵诗。初心何只三分汉，伟略徒夸十倍丕。半夜松声卷风雨，犹如抱膝啸吟诗。
一溪清入汉江东，千载兴亡指顾中。自昔霸图成匹马，至今生气贯长虹。当时枉驾先诸葛，底事浮江后阿童。髀肉已生骓逝矣，空余款段踏尘红。
一自檀溪把酒余，年来夷路浸崎岖。楼头落日人空老，局面西风事顿殊。故国山容增黯淡，旧时柳色半荒芜。草堂想见忧时切，曾赋官军近捷无。
三载三来汉水湄，做成底事又空归。尘埃暂解微官缚，雨雪犹存战士衣。黄鹤喜寻诗侣约，白鸥还悟海翁机。掀髯一接春风笑，便觅渔蓑老钓矶。
休从太上问灵均，华发骎骎及此辰。万里斗槎难远问，一时星弁玷同寅。纵逢裨灶言何益，自断虞翻相己屯。且喜岁星临宋分，今年颉利定称臣。
客来远自洞庭滨，一笑相逢耳竞倾。把酒未须论后约，读书已恨欠前生。畴堪太乙青藜照，亦有丰城宝剑精。近在眼前休蹉却，君如未识问君平。
久负诗坛第一评，肯教栖凤久榛荆。西堂有梦堪追谢，北海何书可荐衡。匹马归来嗟我俗，孤鸿吟对羡君清。霜前蟹嫩新𥬠美，为问江头潮已生。
不须举扇障西风，且付黄花一笑中。渐喜卢㕙成两毙，仍愁蜂蚁起群雄。未能长策辕从北，果有真儒辙岂东。老我数奇何所用，快教儿辈学从戎。
谁能草檄愈头风，有酒时时共一中。莫把丹青羡苏武，且将玄白玩扬雄。将军事在龙荒北，客子心驰马首东。休笑晋朝人物少，犹知口不道和戎。
中原百战徯来苏，浸喜衣冠复旧区。要得一行须老将，曾何千虑付狂夫。山川感慨诗难尽，烟火萧条酒尚无。若问西湖已芜没，望穷惟有几浮图。
巫云一去付悠悠，堪笑星河老不休。天上凄凉两魂梦，人间阅历几春秋。销磨长恨诗难尽，领略良宵酒莫留。借我天槎试相问，拙人还与巧同不。
向来玩事每欣逢，老去相忘更客中。天下山河清影在，人间风雨此宵同。孤鸾夜泣菱花暗，老兔秋悲桂子空。料得嫦娥念摇落，不教无酒对征篷。
曾向春秋识此州，西风吹袂过淮头。人还故老衣冠喜，我为中原草木愁。屹若长城今重镇，弃如敝屣昔轻谋。功名不是吾曹事，且对空山徙倚楼。
烟云作嶂松作关，夜深迫人星斗寒。分明已在天上坐，不可更作人间看。须臾睡去复睡觉，髣髴前身在岩壑。洞门锁钥呼未应，时有天香暗飘落。
欲知计寺金谷吏，便是钟山粥饭头。尔欲朝朝动鱼鼓，我期日日饱貔貅。几为晓灶炊烟喜，又作秋田渴雨忧。自有宝公能办供，元凭心上细推求。
几载江湖负隽声，秋风千里起弓旌。石渠喜得今刘向，宣室应知旧贾生。台阁致身将贵显，朝廷论事且和平。更须记取申公语，不在多言在力行。
师旅之余旱继之，可为太息此何时。江头人类鱼鳞集，局面忧深虎口危。国事不应分尔汝，边防岂特固藩篱。茂弘若问金陵事，说与江东米价知。
殷勤儒帅饯图南，文物彬彬岁比三。远业相期唐进士，流风一洗晋清谈。歌陈呦鹿筵初宴，分揣庸驽乘莫骖。好向琼林待公衮，杏园春色正红酣。
官术犹能手不龟，子之为术亦如之。价增三倍玉麟顾，言订千金木石诗。鸥鹭寻盟吾自计，鷃鹏付分尔何为。异时蓬荜来相验，直说太平卿相谁。
几年漫浪尚萍流，汩没京尘雪满头。得意正浓须却顾，奉身而退是良谋。未忘雅志怀安石，长忆平生愧少游。归去何求闲足矣，数椽村屋一虚舟。
当才谁可柱中流，我辈何如避一头。旧隠要寻鸥作伴，薄田足与鹤为谋。蒹葭白露嗟今老，榆柳西风感昔游。新秫已登鲈蟹贱，溪头何日舣归舟。
慈恩得隽绿衣归，凡客南来罕似之。名氏已标希吕第，文华要继幼安诗。行登衮衮诸公上，毋鄙区区一尉卑。踏雪同来子先去，梦随鞭影过江湄。
忆昨相从戎马间，屡披锦诰慰苍颜。烟尘历遍疆陲役，风雪同谙道路艰。子负此名心已白，我成何事鬓徒斑。一杯握手无它祝，归为移文问北山。
卖卜长安作漫游，裹粮千里为亲谋。时危贵得班超相，命薄那能李广侯。术挟瑟竽虽易售，话逢枘凿亦难投。江头雨滑东风急，挑却行包归去休。
三数年来已倦游，祗缘心迹不相谋。深知我类虞翻相，莫怪人惊雍齿侯。江国旧怀诗一解，吴乡新思酒双投。一番公案重拈出，挑却行包归去休。
扑面惊埃扫不开，都忘柳色暗章台。偏饶玳席嘉宾乐，特遣瑶池仙子来。自分铁心徒自苦，相逢玉兔莫相陪。樽前休讶清香少，待约琼花共一杯。
弓剑相随几历年，鬓毛斑剥饱风烟。可怜芦叶胡笳地，又过菊花新酒天。耳听骅骝还紫逻，梦随白鹭过青田。家僮久问谋归未，想笑吾顽不可镌。
塞上萧萧雨更风，秋来兴味与谁同。短檠聊和灯前句，长槊休夸马上功。挽二石弓陪一校，操方寸管较诸公。到头等是为形役，尽付掀髯一笑中。
疲于吏事老于兵，不特头方命亦屯。成败固非予逆睹，穷通何用子前陈。登朝不是鸢肩相，守塞尤惭燕颔人。见说江东多福德，亟须洗眼望堂麟。
帘卷红楼拍手看，星轺迅步上鹓鸾。皇华节下留佳政，玉笋班中作好官。卿相致身时则易，忠贤得路古来难。端门待漏东风峭，尚忆屯边铁甲寒。
始焉来此学分弓，定计初筵画诺中。击楫少能思祖逖，同舟多赖有娄公。老怀不奈周南滞，佳客今成冀北空。天上故人如见问，为言憔悴已成翁。
怪得檐头鹊语频，好音催召幕中宾。唤回鸡塞三更梦，趁取鶑花二月春。车法阵图留后效，囊封谏草看前陈。退朝若访孤山去，尚有疏梅可寄人。
君见淮头尚可为，勿言蚌鹬正相持。再三国计当加备，第一人材最切时。面目山林还尔我，精神帷幄舍渠谁。登楼若也披舆地，为借前筹试及之。
谁传新语到边州，来自銮坡最紧头。句法自成台阁样，交盟犹为友朋谋。忆征西府劳清梦，望上东门想贵游。何似天风轻借助，放教归老钓鱼舟。
谁将拙句彻名流，勾引春风入笔头。廊庙喜登端士用，田园盍为故人谋。曾芳草外思淮事，应海棠边念蜀游。细雨挑灯成朗诵，剧谈如共峡江舟。
元祐丰家几世孙，依然风概至今存。着鞭自许河南逖，举酒相期洛北温。联句有诗留月观，御戎何策告天阍。切毋饮却西湖水，齿颊冰霜置勿论。
奇章昔送牧之行，旧事今亲见广陵。一叟栖栖嗟孑立，诸贤衮衮庆偕升。事来推与参前著，公去吾其失右肱。我俟兵休归决矣，断无清梦到觚棱。
谁知匕箸落轰雷，三月新城两月围。吉语虽传淮鹤捷，惊心几动海鸥机。公毋夸伐称全璧，我为忧疑已佩韦。何处无鱼堪荐饭，不须跕跕看鸢飞。
中流岌岌此舟同，对越皇天只寸衷。今夜千艘趋险进，明朝万马举群空。将军争上平戎捷，老子惭无守塞功。局面莫贪边用利，共思稳著待西风。
雨覆云翻越月余，苦疑滕六欠工夫。倏敲窗竹清成玉，细剪檐花碎作珠。已喜新冬三白有，不愁嗣岁二红无。地炉纸帐杯行了，呼起诗翁为撚须。
玉龙飞下太清境，粉雉凝成不夜城。眩得穷儿犹暴富，照教暗室亦强明。来朝细挹千林色，竟夕都忘万籁声。不愿衔枚蔡州去，铁衣早撤戍边兵。
细揽群英入此亭，重开八叶付公门。无穷真意侵书架，不断清香对酒樽。由实又花花又实，看孙生子子生孙。主人不用平泉誓，自有根源六艺存。
渡江华阀尚毡青，人物林中早有声。官辙久更谙世路，边筹熟试洞戎情。整镳向阙人多羡，出幕持麾古所荣。盍为王言留禁闼，美才何止仅专城。
自屈星屏佐碧油，艰危同济此风舟。平山杨柳留佳话，庾岭梅花想胜游。公到玉阶宜抗论，我寻画舸便归休。他时若访无真里，野水中间一白鸥。
中外周旋阅几年，清忠一节可笺天。历阶而上公卿易，拂袖以归韦布然。霅上人稠难买屋，江头路稳好行船。梦回落月应相忆，犹有征人在汉边。
骄阳赫赫正当空，化作甘霖覆手中。洗涤四郊无点翳，作兴群槁有新功。惟方寸地能精格，信咫尺天随感通。毋以喜书安仅足，更行好事答高穹。
柔金老火苦相鏖，千里骎骎地不毛。忽遂所祈欣欲舞，举蒙其利润于膏。昭苏田畯禾千顷，饱满舟人水一篙。我老发挥无好句，须拈健笔付诗豪。
出门三十里平原，仰止高山礼甚专。烈日秋霜千祀后，寒烟荒草两茔前。一瞻文献生何晚，三叹奸邪死不先。臣也不忠宜共戒，烝尝何惜更加笾。
一从授钺俾来旬，却敌无谋效不神。士用命焉何有力，臣今老矣不如人。谁能河北平三晋，犹虑关中启一秦。留取功名待来者，归欤抗疏告严宸。
午食河豚晚食鲈，两鱼风味绝悬殊。怀归未必因兹品，适口何能计此躯。春岸荻芽常喜有，秋风莼菜不愁无。笑他俗子甘鳅鳝，为此杯羹戒不虞。
年年秋晚对风沙，今近重阳喜在家。自断此生甘皓首，能消几度看黄花。闲身颇觉便筇竹，醉态都忘脱帽纱。且问小舟溪上去，飞鸥数点夕阳斜。
坤灵阑迹汉何时，木石深山圣得知。大块凿开真境秘，太虚蕴出众峰奇。攀萝揽秀俯可即，秉烛穷幽远莫窥。盍遣神龙谨封护，勿容俗子亦游嬉。
十年重过石桥行，松下清流载濯缨。洞隔烟霞知地远，坛连仙佛信天成。人如云意俱闲适，山带霜容似瘦生。步出亭皋便归去，它时林壑又寒盟。
手挼岩菊嗅寒香，陡觉轻飚透薄裳。自是苍官添老色，不因青女眩寒妆。新𥬠未熟啜茶去，晚稻才收种麦忙。愿学老农惟苦懒，荷锄归去卧斜阳。
归来百事付休休，又向空山断送秋。整叠衣篝双赤脚，携持拄杖一苍头。儒书梵语相参看，酒柱诗盟自献酬。客有可人留不住，夜长谁与话清愁。
甫能锄月种梅归，竹外欣闻客扣扉。天近城南宁去缓，人闲水北肯来稀。风云迅步新班笋，雨雪休思旧戍薇。别后毋厪问名氏，杜门终老但知非。
冲寒得得过吾门，切莫谈天不愿闻。种木十年甘自许，寄梅千里欲何云。人谁相记怀明月，我已无心等片云。若向霸陵逢醉尉，不须与说故将军。
夙悟金仙空色教，化生千百对青春。强颜翁媪栀为貌，取悦儿童丝系身。立仗无言开口甚，当筵何事掉头频。笑他鲍郭经年舞，我过鶑花即问津。
竹君为骨楮君身，学得飞鸢羽样轻。出手能施千丈缕，举头可问九霄程。高穷寥旷宁无力，少假扶摇即有声。所惜峥嵘能几日，儿曹偻指已清明。
向来借箸在筹帷，今趣魁缠入太微。汉郡奚劳汲生守，洛人喜见范公归。要持真是明公论，莫急同心济事机。见说九重勤侧席，细陈长策慰宵衣。
火云赫赫汗衣流，人望公来望有秋。契托棣华承缱绻，辞陈桑土愿绸缪。行为霖雨千畴足，坐解西风一段忧。从此江头波浪息，柳边赢得伴沙鸥。
数峰佳致蔼前修，心匠玲珑小更幽。公去我来几传舍，人非物是一虚舟。矗天柳色新条改，垂地藤阴旧迹留。坐对黄花谁领会，犹疑蝴蝶是庄周。
高人已逐烟霞去，此地犹余岩壑存。十数小峰缠古蔓，两三老木长盘根。月沉翠柳空梁影，雨洗苍苔带屐痕。留得清风师后进，绝胜金谷忆王孙。
从渠旧隠擅清修，我爱吾庐溪上幽。一幅霜林长短树，几湾烟苇去来舟。买鱼酿秫作新节，招鹤访梅迟小留。却忆故山怀故老，宁忘嫠纬念宗周。
洛川已矣不复见，斯地岿然犹独存。九仞成功忍亏篑，百年种德在深根。依稀旧燕空梁语，俯仰飞鸿踏雪痕。多少名园富花石，争如书圃付儿孙。
寂寞寒枝问故栖，柳疏梧老影熹微。炊烟冷落犁荒垅，篷雨廉纤缆断矶。拟阅旧书成懒癖，旋𥬠新酒解愁围。家人不惯田园趣，刚道天寒盍早归。
半世崎岖鬓已凋，元知官职忌之招。几番恶梦觉已晚，一片好心磨不消。枕上岂堪思往日，樽前更莫计明朝。此身若也填沟壑，犹有来生答圣朝。
本因累土作层台，巧匠俄为小阜堆。碧落界边将塔对，苍芜断处送山来。状成一段林峦胜，欠得几株松桂栽。夕照未沉明月上，倚阑正尔可徘徊。
小亭八尺石为台，占绿围中作翠堆。一片闲云难画去，四时野色入诗来。气凌月观身曾到，梦托云根手自栽。更出城楼一头地，夕阴含雨肯低徊。
世味宁如道味浓，谁令小屋卧元龙。何当谈笑与双璧，乃假吟哦对二松。倾盖正欣留槜李，归樯底事取潘葑。先生且办弦歌计，莫虑瓶无斗粟舂。
拍拍新书一纸春，相逢牢落易相亲。霸陵李广方嗟老，阙里原思乃叹贫。顾我栖迟甘一壑，感君慰藉重千钧。灯前欲和梅花引，病发飘飘满面尘。
华龄八袠庆朋簪，贵老崇师喜见今。绛帐先生从白发，金闺诸彦尽青衿。冰寒水见源流盛，玉在山知润泽深。厚德作人宜寿艾，永传文献纪枌阴。
哦松之去争能诵，载月而归取甚廉。诲掖尚无忘后进，典刑真不愧前瞻。新诗慰藉知三复，雅意勤渠示一谦。愿问闲中读书味，鱼熊何以得而兼。
夜来一雨洗骄阳，轧轧篮舆趁晓凉。过眼几多山应接，转头二十里相望。烟横夹道松交翠，水拍连畴稻半黄。辙迹平生今始到，元知乐土是江乡。
膝下相随五阅秋，意其可以付箕裘。祗缘老子身无福，致使佳儿命不修。宿业结来知有自，暑行坏会复奚尤。灵台一点知何处，痛入肝肠死则休。
平生足始涉南方，邸舍稀疏驿路长。尚隔三州才岭峤，更行几日是潇湘。家人转苦禁秋热，舆从常催趁晓凉。识破浮生等羁旅，强加餐饭莫悲伤。
身虽湖海常怀主，忠在朝廷肯具臣。为国未尝知有己，此心可以质诸神。绸缪旧话方樽酒，拂涤征涂满袂尘。雍齿且封君岂虑，正须珍重保千钧。
暑涂挈挈问持装，过眼苹风倏转商。岂为南鱼来丙穴，且先北雁过衡阳。童乌已矣肠空断，老马疲哉汗欲僵。身大块中犹大疟，铁心禁得几炎凉。
为底先生此水居，正缘不解学颜愚。身虽乐彼溪山似，名不期而天壤俱。往事勿言今已矣，当时岂意在兹乎。拟招故老穷佳胜，烟草萧萧宅一区。
问驿寻梅路渐深，壁间谁帖迈来禽。困诗感叹人才旧，投笔惭书岁月今。访古暂陪湘水浒，忧时远到雪山阴。牧羝持节畴能似，空倩宾鸿为寄音。
自得湘南一派奇，禅舂元熟不须师。几千亿化如来相，五百年将再出时。翠壁云连秋树老，宝坊香静午斋迟。我来欲和因缘事，众衲丛中有解知。
渊源正学富经纶，炳炳如丹一片心。中外久期还荷橐，江湖所至是棠阴。威声足使戎心慑，边腹何虞客气侵。指日玉阶清问及，盍思长策济当今。
渡泸已定葛巾北，分陕既成周衮东。二者于斯皆上意，群然以此望明公。香名千载梅边雪，归路三秋桂子风。百万民夷休恋恋，公方柄用福无穷。
溯风绣节洞庭滨，作噩重逢未识真。不谓颓龄来岭海，乃承华武接星辰。公捐累印轻于叶，我愧满襟皆是尘。从此庙堂医国去，好留肘后遗陈人。
天涯秋晚见孤芳，华发萧骚易感伤。对酒未尝忘北海，因诗惟恐瘦东阳。古心翻得风霜白，冷艳宁随草木黄。惟屈可餐陶可采，蝶蜂争得识寒香。
转蓬又是几三秋，客里常宜视鼎羞。岭首舍梅无所有，衡阳断雁寄何由。凄凉陈迹几年事，缱绻高情一夕留。圣代断无车盖禁，诗筒毋惜到南州。
尧山举目见于墙，群玉森森拱巨梁。一幅画屏罗伟观，两诗银笔冠当场。沙平鹭立秋无尽，月冷乌啼夜未央。有客凭阑共清话，逍遥何异白云乡。
天教管领众山来，笋立平章翠作堆。上马休怜翁矍铄，酌罍聊赋彼崔嵬。楼高苍桂奇观列，人对黄花逸兴催。公退呼儿同徙倚，卷舒风月等浮埃。
分弓来戍岭南州，勋镜尘生雪满头。愿进愚言宜简易，颇哀老子得遨游。青山落处钟闻寺，白鹭明边人倚楼。衙散吏归冰样静，一庭落叶和晴鸠。
快束行装稳着鞭，梅边已报小春天。程开鹏翼三千里，名继龙头二百年。花插一枝趋燕喜，云占五色对胪传。丈夫自许当如此，举酒相期共勉旃。
才见春从沙际归，堂堂背我迅于飞。病余窥圃心成怯，老去登楼力苦微。岸柳含烟犹绿瘦，海棠裛雨正红肥。山川信美非吾土，强作清吟祗遂非。
一笑芳宵万虑平，诗翁犹自假诗鸣。名邦想见灯成市，病骨相忘月暗城。人事谁能记今昨，天公都莫管阴晴。窗前细读梅花句，但觉身轻眼倍明。
千里诗来字字香，品题着意到孤芳。以千林表丈人行，洗万古凡儿女妆。自是精神凌雪月，不妨风骨饱冰霜。撚髭聊以酬清思，病笔欹斜愧小王。
持酒殷勤问尔农，忧时同此愿年丰。仓箱欲致崇墉积，耒耜宜加旷土功。水北有田均夜雨，岭南无地不春风。吾皇德化形扶杖，亲见儿嬉七十翁。
鲸浪中间一岛居，往时千虑笑狂愚。伏波方略今堪拟，渤海声名断与俱。小丑当从而靡矣，吾民其庶有瘳乎。双旌整顿双泉了，归佐清朝泽广区。
檐阴寂寂转西迟，检点春工倍费诗。烟树郁苍何处洞，雨苔斑驳旧人碑。清泉白石仙游地，芳草绿阴晴昼时。目送水云谁领会，沙鸥点点柳丝丝。
漠漠风烟著野棠，一春多恨雨浪浪。古榕阴里作寒食，芳草城头过艳阳。不断山光通百粤，无边春思渺三湘。伊祁不放花飞尽，露湿蔷薇几阵香。
湘流得雨掌来平，艇子乘风羽样轻。过眼千山才岭粤，转头一水又衡荆。大江东下怀乡国，落日西边是戍城。鸣鴂数声青嶂晚，客心如铁也关情。
一老风流两社间，至今膏馥尚留残。典刑已矣墨犹润，生死以之盟未寒。淮海属心知士苦，山林投分只儒酸。灯前掩袂空三叹，盍与传诸琬琰看。
客心似向汉槎来，便盍观光近斗台。王俭池边新节物，刘郎观里旧根栽。饶人老月添春好，特地痴云际晚开。明岁传柑天上宴，马头犹记渚宫囘。
多谢孀娥得得来，肯陪绿鬓映黄台。剪成绛蜡灯间艳，移向青油幕底栽。万目竞拼通夕看，两眉赢得片时开。祗怜人亦牵丝戏，任向当场弄几囘。
指点层云气可干，官身浩叹不如闲。几回落日诗怀古，一半春风酒破悭。许我婆娑从白发，于人妩媚有青山。前身王粲重拈笔，惜欠胡床著席间。
五色云边昔稚圭，军戎万里已周知。趋朝岂止重凭广，出幕聊为送适诗。行李羽轻清涨稳，交情珍重岁寒期。君王若问荆州事，白玉阶前细数之。
别公知阅几桑阴，玉笋山中旧隠寻。郾暮联镳来自旧，泾舟共楫继由今。一门翁季芝兰味，四海弟兄金石心。塞上西风渐萧瑟，书来毋惜寄规箴。
畴昔风云共壮游，笑吴夏口蜀江油。我犹乘险凛孤注，君早得闲先几筹。目底阿蒙元龌龊，膝间文度尽风流。个中妙理谁能会，且向平原唤督邮。
百尺楼前舣去桅，元龙豪气肯低徊。昔从桂岭访梅去，今自荆江载月回。敢拟王刘曾主客，应嗤瑜逊等舆台。转头落日阳关外，三叹可人呼不来。
手袖朱弦绿绮琴，身虽湖海调山林。家园千里归心切，朋友中年别恨深。国事艰难殚我力，世情巧令听渠任。海门雁过应相忆，塞上征人正苦心。
天禀银河一派清，蔼然中外播休声。金城方略今充国，斜谷规模旧孔明。屈久辔丝勤使指，再须班笋著宗英。九重侧席亲贤切，有诏西南起老成。
几载星轺惠汉关，埴培寿脉一分宽。数丝鹤鬓因民白，一片鸥心为国丹。绿野高风虽独慕，黄花晚节正争看。勋名麟阁清芬在，且伴松椿傲岁寒。
今世儒宗一泰山，暂乘紫气下函关。主盟道学周程上，伯仲诗名李杜间。少府暂分肤使节，甘泉合在侍臣班。春江一碧平于掌，好趣牙樯待赐环。
自从岳牧著民庸，十载岷峨帝眷隆。草带雨锄周圃绿，粟和烟挽汉关红。活人阴德深无尽，寿国良方用不穷。一转钧间黄阁去，天涯岁岁囿东风。
自是清都紫府仙，德星躔次剑东川。香浮世界鶑花地，人乐春风燕麦天。元祐贤材名合近，绍兴相业庆基绵。一年一佛为公寿，五百尊成五百年。
天遣长庚衍瓞瓜，几年清庙着声华。九重璇派周麟趾，千里金城汉犬牙。未驾说舟仪列鹭，已麾段笏击长蛇。堂堂一节鼎铛耳，岂借西山太史家。
霄汉当年把绣衣，载持斋钺建侯珪。春城月淡铜梁北，夜柝星沉玉垒西。外阃规模萧葛上，中朝勋望范韩齐。枫宸侧席亲贤久，早晚鸣珂步相堤。
不用江山当寿卮，年年一佛住峨眉。崧高复见歌申伯，坰野宁无颂鲁僖。岁比绛人逾甲子，日逢皇览揆庚寅。书生愧乏梅花赋，引领东风上北枝。
自联班序简宸聪，廊庙江湖一节同。百世几人今蜀日，千年一到昔虞风。得莘渭上康时策，有伊洛间传道功。早晚为霖洗炎热，苍生俱出炭炉中。
太微一宿烛鱼凫，已奏平反课转输。绿碾雨前舒凤爪，青镰雪外长龙颅。班崇东壁图书府，惠畅西夷道德涂。伫佐修壤歌六月，载铭石鼓会东都。
汉昴殷箕谩拟伦，天将平治启儒真。钟英宝婺金华地，敛福铜梁玉垒民。冰壑雪山无点暑，桃溪棠荫有余春。绵绵寿脉无穷处，一派根源在至仁。
十载青油驻汉关，勋名高压岘南山。雨滋万顷春犁乐，月淡三边夜柝闲。为小朝廷留宿望，升真学士重崇班。九重银信知非远，白玉阶前一武间。